c: application/epub+zip

text:
Saray Karga
© 2014 Watch Tower Bible and Tract Society of Pennsylvania.
PAHINA 12 • KANSIONEN: 3, 65
“Arom so Kaparam a Too a Singa ed Sikan Dili”
PAHINA 17 • KANSIONEN: 84, 72
Kasin Miparad si Jehova so Panmoriam ed Kakapuyan na Arum?
PAHINA 23 • KANSIONEN: 77, 79
Tulongan so Arum Pian Nagawaan Day Anggaay Nayarian Da
PAHINA 28 • KANSIONEN: 42, 124
▪ “Arom si Jehova a Dios Mo”
▪ “Arom so Kaparam a Too a Singa ed Sikan Dili”
Aralen ed sarayan artikulo so duaran sankaimportantian ed Ganggan unong ed si Jesu-Kristo. Amtaen no antoy labay ya ibaga nen Jesus nen imbaga ton nepeg tayon aroen si Jehova diad interon puso, kamarerwa, tan nonot tayo. Nengnengen no anto ray nagawaan tayo pian nipanengneng tayon inaro tayoy kapara tayon too a singa ed sikatayon dili.
▪ Kasin Miparad si Jehova so Panmoriam ed Kakapuyan na Arum?
▪ Tulongan so Arum Pian Nagawaan Day Anggaay Nayarian Da
Panon tayon natulongan iramay onkakapuy so liknaan da? Sakey itan ed saray aralen ed sarayan artikulo. Aralen met no panon tayon natulongan iray brother ya kalangweran o saray kakkapampabautismo da ni labat pian nagawaan day anggaay nayarian da.
3 “Dantalen Mo so Basbas na Saray Salim” Pian Onaligwas Ka
7 Tepetepet na Saray Manbabasa
8 Tulongan Iray Agagin Sian ed Asawa Ra—Panon?
APIS: Diad Ilog Okavango ed Botswana, nasasabi na maong ya balita iray managsigay ya say lenguahe da et Mbukushu
2,021,000
2,096
47
5,735
NEN taynan la na saray Israelita so Babilonia nen 537 B.C.E., sankanonot nen Jehova so dalanen da paarap ed Jerusalem. Imbaga tod sikara: “Itadia yo so dalan na baley; tabonan yo so dalan; ekalen yo so saray batobato.” (Isa. 62:10) Imadyin mo pa no panon itan ya ginawa na saray Judio. Nayarin wala lay akaunan grupo ya angapiger ed dalan, ompan tinabonan da ray kutlaong tan pinatar da itan. Baleg ya tulong itan ed saray arum ya Israelita ya nambiahe papawil ed Jerusalem.
Sarag tayon usaren itan bilang ilustrasyon no say pantongtongan et dalan ya paarap ed espiritual iran kalat. Labay nen Jehova ya amin a lingkor to et manakar ed satan a dalan ya anggapoy makasbel. Ipapaseseg na Salita to: “Dantalen mo so basbas na saray salim, tan saray amin a dalan mo niletneg ira komon.” (Uli. 4:26) Kalangweran ka man odino andi, nagunggonaan kad pangunor mod satan a simbawa.
Nayarin narerengel mo ray totoon pantotongtongan da so sakey ya tinedyer ya ibaga ran: ‘Dakel so oportunidad ya manaalagar ed sikato’ odino ‘Maong so arapen to.’ Saray kalangweran et maksil so laman da, maples iran makaaral, tan pursigido ira. Kanian duga so ibabaga na Biblia: “Say gayaga na saray tobonbalon lalaki sikato so biskeg da.” (Uli. 20:29) No usaren na sakey ya kalangweran so talento tan biskeg to pian lingkoran si Jehova, nadampot to ray espiritual a kalat tan nalikna toy tuan liket.
Anggaman ontan, amta tayon importante parad sayan mundo so abilidad na saray kalangweran. No maong so ulo na sakey ya kalangweran a Tasi, nayarin sikatoy kombinsien na guidance counselor, maestra, odino kaklase to ya mankolehyo pian maong so bilay to ed sayan sistema. Odino say sakey ya brother o sister et maong ed sports tan sagyaten na saray recruiter ya manpokus ed satan. Ontan kasi situasyon mo, o walay kabat mon ontan so situasyon to? Antoy makatulong pian maong so desisyon na sakey ya Kristiano?
Makatulong iray prinsipyod Biblia pian makapanakar itayod sankaabigan a dalan ed bilay. “Nonoten mo met so Manamalsam dia ed saray agew na inkaugaw mo,” so kuan na Eclesiastes 12:1. Antoy sankaabigan ya paraan ya sika tan saray arum nin kalangweran et ‘nonoten yoy Manamalsa yo’?
Nonoten pay agawad si Eric* ya tagad West Africa. Labalabay toy manggalaw na soccer. Nen 15 años to, apili ya magmaliw ya membro na national team. Kanian walay posibilidad ya sikatoy makaawat na sports training diad Europe tan magmaliw ya professional player na soccer. Balet panon ya tinmulong ed sikato so simbawan ‘nonoten so Manamalsam’? Tan antoy naaralan tayod sayan eksperiensya to?
Nen manaaral ni Eric, sikatoy inyaralan na Biblia na saray Tasi nen Jehova. Naaralan to ya say Amalsa ed sikato so permanentin makaresolbe ed amin ya problemay too. Atalosan nen Eric ya kaukolan ton usaren so panaon tan biskeg to diad panggaway linawa na Dios. Kanian agto la pinili so karera ed sports. Imbes, sikatoy nampabautismo tan pinabiskeg toy espiritualidad to. Sinmabi panaon, sikatoy nagmaliw ya ministeryal a lingkor tan naimbitaan ya manaral ed Bible School for Single Brothers.
No intuloy nen Eric imay karera tod sports, nayarin mayaman tan sikat la. Balet amta to ya duga iyan prinsipyo na Biblia: “Say kayarian na mayaman a too sikato so mabiskeg a syudad to, tan singa atagey a bakor ed dili a kaisipan [o imahinasyon] to.” (Uli. 18:11) On, ilusyon labat so seguridad ya iter na kayamanan. Sakey ni, saramay manpupursigin onyaman et ‘sasaksaken day inkasikara na dakel ya ot-ot.’—1 Tim. 6:9, 10.
Maong labat ta dakel ya kalangweran so makakaliknay liket tan tuan seguridad lapud inloob dad sigpot panaon ya serbisyo. Oniay kuan nen Eric: “Akila ak ed baleg ya ‘team’ na saray sigpot panaon ya lingkor nen Jehova. Atan so ‘best team’ ya napilaan ko, tan misalsalamat ak ed si Jehova ta impanengneng tod siak so saksakey ya dalan ya mamaarap ed tuan liket tan maong ya arapen.”
Sika ey? Imbes ya manpursige parad karera na sayan mundo, akin ta no ‘iletneg mo ray dalan mo’ parad si Jehova diad pampayunir mo?—Nengnengen so kahon ya “Saray Benepisyo ya Agnaala ed Unibersidad.”
Nen binmisita so sakey ya sanasawa ed sangan opisina diad United States, naobserbaan da ya malikeliket iray Bethelite ya manlilingkor ed si Jehova. Oniay insulat na samay sister: “Kokkomportable kamid bilay mi.” Kanian nandesisyon iran sanasawa ya usaren day panaon tan biskeg da pian makadampot iray kaaruman iran pribilehyo.
Nen unaan, singa mairap iray pananguman ya labay ya gawaen na sayan sanasawa. Balet sakey agew, dinalepdep day teksto ed saman ya agew. Satan ya teksto et Juan 8:31 ya ditan et nabasa tayoy imbaga nen Jesus ya: “No mansiansia kayo ed salitak, peteg a sikayo iray disipulok.” Oniay naisip da: “Sulit so amin ya sakripisyon gawaen ta.” Inlako day baleg ya abung da, binawasan da ray gamit dan agmet kaukolan, tan inmalis irad kongregasyon ya mankaukolay tulong. Payunir iran dua natan, balet ontutulong met iran manpaalagey na saray Kingdom Hall tan manboboluntaryo irad saray distriton kombension. Antoy nibaga rad desisyon da? “Maliket manayay simplin bilay, basta gawaen moy ipapaseseg na organisasyon nen Jehova.”
Insulat nen Solomon: ‘Onnengneng komon iray matam a maptek, tan onarap ira komon a maptek ed arap mo.’ (Uli. 4:25) Singa sakey ya drayber ya akapokus ed dalan, nepeg ya paliisan tayo ray makasbel ed saray espiritual a kalat tayo.
Anto ran espiritual ya kalat so sarag mon dampoten? Maabig so iloob ed sigpot panaon ya serbisyo. Ompan sarag moy ontulong ed asingger a kongregasyon ya mankaukolan na saray eksperiensyadon manangipalapag pian nakobrian so baleg ya teritorya da. Odino ompan walay kongregasyon ya pigpigara labat so elder tan ministeryal a lingkor da. Sarag moy mitongtong ed manangasikaso na sirkito yo tan tepet mo no panon kan makatulong. No labay mo met so manlingkor ed arawin lugar, sarag moy mantepet no anto ran arawin kongregasyon so mankaukolay tulong.*
Pawilen tayo pa may nabasad Isaias 62:10. Wala ray Judio ya makulin nankimey pian marantal so dalan tan anggapoy makasbel ed panakar na saray totoo na Dios paarap ed Jerusalem. Natan, kaukolan mo met ya pankulian iray espiritual ya kalat mo. Agka onsusuko. Diad tulong na Dios, nadampot mo iratan. Kerew kan lanang ed si Jehova na karunongan pian naekal mo ray makasbel diad arapan mo. Onsabi panaon, nanengneng mo no panon kan tulongan na Dios pian ‘marantal so basbas na saray salim.’—Uli. 4:26.
^ par. 8 Sinalatan so ngaran.
^ par. 18 Nengnengen so Organisadon Manggawa na Linawa nen Jehova, diad pahina 111-112.
Anggapoy nabasad Biblia ya mangisesebel ed cremation.
Wala ray salaysay ed Biblia nipaakar ed bangkay o pukel na saray inaatey ya pinoolan. (Jos. 7:25; 2 Awa. 34:4, 5) Nayarin pakapatnagan itan ya ag-ira makanepegan na desentin ponpon. Balet aliwan ontan ya lanang so situasyon.
Say sakey ya alimbawa et samay salaysay nipaakar ed impatey nen Arin Saul tan taloran ilalak to. Inatey iran apat nen akiguerra irad saray Filisteo. Sakey ed saray ilalak nen Saul et si Jonatan ya malet tan matoor ya kaaro nen David. Nen naamtaan na saray makpel ya Israelitan taga Jabes-gilead so agawa, inala ra so apatiran bangkay, pinoolan da iratan, insan da inkotkot iray pukel. Imbaga nen David ya maabig iman ya ginawa ra.—1 Sam. 31:2, 8-13; 2 Sam. 2:4-6.
Unong ed Biblia, say ilalo na sakey ya inatey et say kioli—say pangipawil na Dios ed bilay na satan a too. Balanglan say inatey et in-cremate odino andi, sarasarag nen Jehova ya ipawil so bilay to a walaan na balon laman. Agtinmakot iramay taloran matoor ya Hebreo nen ingganggan nen Arin Nabucodonosor ya ibantak irad palbaan—agda inisip ya no napoolan ira et agla ra napaoli na Dios. (Dan. 3:16-18) Ontan met so situasyon na saray matoor ya lingkor nen Jehova ya inatey tan pinoolan diad saray Nazi concentration camp. Wala ray matoor ya lingkor na Dios ya inatey ed insabog o diad arum nin paraan tan agla nalmoy bangkay da. Balet ipapaseguro na Biblia ya napaoli ira.—Apo. 20:13.
Agla kaukolan ya ipawil ni nen Jehova so datin laman na too pian napaoli to. Nibaga tayo itan ta sarag ton paolien iray alanaan ya Kristiano ed tawen. Singa si Jesus ya “binilay ed espiritu,” saray alanaan ya Kristiano et paolien ya walaan na espiritun laman. Aliwan samay datin laman da so onlad tawen.—1 Ped. 3:18; 1 Cor. 15:42-53; 1 Juan 3:2.
Say ilalo tayod kioli et ag-akadependid nagawa ed bangkay tayo noagta diad pananisia tayo ya sarasarag tan pipilaleken na Dios ya tooren iray sipan to. (Gawa 24:15) Siempre, agtayo sigpot ya natalosan no panon ya pinaoli na Dios iray totoo nensaman tan no panon to itan ya gawaen diad arapen. Balet manmamatalek tayod si Jehova. Say “garantiya” ya inter to et samay mismon impamaoli tod si Jesus.—Gawa 17:31; Luc. 24:2, 3.
No mandedesisyon iray Kristiano nipaakar ed gawaen da ed inatey, maabig no ikonsidera da ni so kaslakan ya gagawaen ed lugar da, say nibagay totoo, tan legal iran bengatla. (2 Cor. 6:3, 4) Kayari dan ikonsidera iratan, antokaman so gawaen dad bangkay et personal a desisyon odino desisyon la na pamilya.
Nayarin walay kabat mon sian ed asawa to—ompan dakel ingen so kabat mon ontan. On ta singa ordinaryo labat lay pansian natan. Singa bilang, naamtaan ed sakey ya research ed Poland ya saray mantaon na 30 ya talora o anem taon lan kasal et baleg so posibilidad ya mandiborsyo; tan aliwan sikara labat.
Diad tua, unong ed report na GMA News Online, “say bilang na sanasawan manfa-file na annulment ed [Pilipinas] et tuloytuloy ya dinmakel diad apalabas ya waloran taon, tan nen 2012, diad average et 28 ya sanasawa kada agew so labay da lay legal ya mansian.” Ontan met so situasyon diad mayaman iran bansa.
Antoy rason ed sayan nagagawa? Oniay imbaga na eksperiensyadon marriage counselor ed Eastern Europe: “Lapud diborsyo, magmaliw lan legal so akauna lan agawa—say impakaderal na relasyon tan impansian, ya ansakisakit ed liknaan.” Say onsublay ed satan et “sanok, pagbabawi, pakadismaya, ermen, tan kababaingan,” so kuan to. No maminsan et isipen na saray akisian so manbikkel. “No pinmaway lay pinal ya desisyon na korte, onggapo la so onsublay ya parte. Nalikna na toon akidiborsyo ya anggapoy kana to tan bukbukor to la kanian isipen to: ‘Natan ya sian ak la, siopa ak la ey? Anto lay gawaen kod bilay ko?’”
Oniay imbaga nen Ewa ya alikna to pigaran taon lay apalabas: “Talagan nababaingan ak nen saray kakaabay tan katrabahok et tawagen da ak ya ‘diborsyada’ nen pinal lay desisyon na korte. Agaylay pasnok ko. Lapud atilak ed siak so duaran angkekelag nin anako, siak so nagmaliw ya nanay tan tatay da.”* Oniay komento nen Adam ya 12 taon a nanlingkor bilang elder: “Ngalngali anggapo lay respetok ed sarilik, ya no maminsan et onsanok ak ya maong, tan singa labay koy manbukbukor.”
Wala ray arum ya lapud mapagpaga irad arapen et irap day nawalaan na dugan panmoria—anggano pigaran taon lay linmabas manlapu nen akisian ira. Nayarin isipen dan ag-ira iyaansakit na arum. Sakey ni, kaukolan da lan “umanen so apasalan dan kabibilay tan aralen ya solusyonan ya bukor iray problema,” unong ed sakey ya kolumnista.
Oniay istorya nen Stanisław: “Nen nandiborsyo kami la na datin asawak, sinebelan to ak ya nanengneng so duaran angkelag nin anak min bibii. Lapud satan, say pakaliknak et anggapoy mangaarod siak tan anggan si Jehova et pinaulyan to ak la. Agko la labay so manbilay. Balet amoriak lanlamang ya talagan aliwa iman ya nononoten ko.” Lapud pampapaga ed arapen, aprobleman maong so sakey ya biin sian ya say ngaran to et Wanda. Inkuan ton: “Nen sian kami la, inisip ko ya anggapoy mangiyaansakit ed siak tan ed ananak ko—anggan saray agagi ingen. Balet natan ko namomoria ya talagan sinuportaan kami na saray agagi tan tinulongan da ak legan kon papabalegen iray ananak ko ya mandayew ed si Jehova.”
Nanengneng ed saratan ya komento ya kayari impansian, wala ray puro negatibo so nalikna tan isipen da. Nayarin abebbeba lay pakanengneng dad sarili da, ya isipen dan anggapoy kana ra tan ag-ira makanepegan ya aroen. Ompan husgaan da ni ingen iray totoon walad kaliberliber da. Bilang resulta, nayarin isipen da ya anggapoy mangaaro tan misisimpatya ed sikara diad kongregasyon. Balet ipapanengneng na eksperiensya di Stanisław tan Wanda ya amoria da met lanlamang ya iyaansakit ira na saray agagi. Diad tua, baleg so nitulong na saray kaparan Kristiano anggano diad gapo et singa agtanton naimano itan.
Tandaan ya anggano gawaen tayoy anggaay nayarian tayon tulongan iray agagi ya sian, nayarin no maminsan et onermen tan nadismaya ni ran siansia. Ompan isipen dan pigpigara labat so mangiyaansakit ed sikara, lalo lad biang na saray sister ya sian. Oniay inamin nen Alicja: “Waloy taon lay linmabas manlapu la nen akisian ak. Balet no maminsan et siansia nin naliliknak ya agak importante. No ontan lay naliliknak, labay ko lay manbukbukor insan ko la iyakis; kakkasian koy sarilik.”
Anggano natural ya ontay nalikna na saray agagi ya sian, isisimbawa na Biblia ya makapuy so pangibiig ed sarili. No agda unoren itan ya simbawa, ompan onsabi panaon et ipulisay da lay “amin ya aralem a kakabatan.” (Uli. 18:1) Balet nepeg da met ya tandaan ya aliwan makabat so mabetbet ya ikerew day simbawa o ligliwa ed agda kaparay sekso. Diad ontan et napaliisan ya ontubo so agmanepeg ya romantikon liknaan.
Nandurumay nalikna na saray agagi tayo ya sian—mapagpaga irad arapen, onermen ira, tan ompan isipen dan anggapoy mangaarod sikara. Talosan tayo ya normal iratan ya liknaan tan mairap iratan ya labanan, tan nepeg tayon aligey Jehova diad matoor tayon isuporta ed sarayan agagi. (Sal. 55:22; 1 Ped. 5:6, 7) Seguradon apresyaen day antokaman ya iter tayon tulong. On, nalikna day suporta na tuan kakaaro diad loob na kongregasyon!—Uli. 17:17; 18:24.
^ par. 6 Sinalatan so arum a ngaran.
“Arom si Jehova a Dios mo ed interon pusom tan ed interon kamarerwam tan ed interon nonot mo.”—MAT. 22:37.
1. Panon ya inmelet so aroan na Dios tan na Anak to?
IMBAGA na anak nen Jehova, si Jesu-Kristo: “Inarok so Ama.” (Juan 14:31) Imbaga to met ya: “Aaroen na Ama so Anak.” (Juan 5:20) Agtayo la itan pankelawan. Antis ya linmay Jesus diad dalin, minilyon ya taon ya sikato so “uloen a komikimey” na Dios. (Uli. 8:30) Legan ya saniban mankikimey si Jehova tan si Jesus, akabkabat ya maong na Anak so Ama to kanian inar-aro to. Diad tua, lapud maapit ya ulopan da, inmelet lan inmelet so aroan da.
2. (a) Antoy nepeg tayon gawaen no labay tayon aroen itayo na Dios? (b) Anto ran tepet so pantongtongan tayo?
2 Inkansion nen salmistan David: “Aroen ta ka O Jehova a kasil ko.” (Sal. 18:1) Ontan so nepeg ya nalikna tayod Dios. Insipan to ya no unoren tayo, ipanengneng toy panangaro tod sikatayo. (Basaen so Deuteronomio 7:12, 13.) Balet talaga kasin naaro tayoy Dios anggano agtayo nanengneng? Antoy labay ya ibaga na pangarod si Jehova? Akin ya nepeg tayon aroen? Tan panon tayon nipanengneng so panangaro tayod sikato?
3, 4. Akin ya posiblin naaro tayoy Jehova?
3 “Say Dios et Espiritu,” kanian agtayo nanengneng. (Juan 4:24) Balet, posible ya naaro tayoy Jehova. Diad tua, ibabaga na Biblia ya sikatoy nepeg tayon aroen. Singa bilang, imbaga nen Moises ed saray Israelita: “Aroen mo si Jehova a Dios mo ed amin a pusom tan dia ed amin a kamarerwam, tan dia ed amin a pakayarim.”—Deu. 6:5.
4 Akin ya posiblin naaro tayoy Dios? On ta pinalsa to itayo ya walaan na espiritual a pankaukolan tan abilidad ya ipatnag so panangaro. No mansasagpot itayo pian napenek so espiritual a pankaukolan tayo, onelet so panangaro tayod si Jehova, tan magmaliw tayon maliket. Inkuan nen Jesus: “Maliket iramay manonot ed espiritual a pankaukolan da, ta kayarian da so panarian na katawenan.” (Mat. 5:3) Diad libro nen A. C. Morrison ya Man Does Not Stand Alone, imbaga ton makapakelaw ya nensaman anggad natan et aanapen tan panisiaan na totoo so Dios. On, mapatnag ya nisipor ed too so pankaukolan ya nakabat so Dios.
5. Panon tayon amta ya talagan naanap tayoy Dios?
5 Talaga kasin naanap tayoy Dios? On, lapud labay to ya nawalaan itayo na relasyon ed sikato. Impalinew itan nen apostol Pablo nen pupulongan toy sakey ya grupo diad Areopago. Ditan et sankanengneng so Parthenon—templo ya indedika ed si Athena, say dios na saray taga Athens nensaman. Imadyin mo pan wadman ka met legan ya ipapaliwawa nen Pablo so nipaakar ed “Dios a nanggawa na mundo tan amin a bengatlan wadtan,” insan to imbaga ya Sikatoy “agmanaayam ed saray templo a ginawa na lima.” Imbaga to ni ya “manlapud sakey a too et ginawa [na Dios] so kada nasyon na totoo pian manayam diad interon dalin, tan inggeter to iray aturon panaon tan saray ketegan na panaayaman na totoo, ta pian anapen day Dios, no bilang ta mankarkarapkap iran manaanap ed sikato tan peteg a naromog da, anggaman diad tua et sikatoy ag-arawi ed balang sakey ed sikatayo.” (Gawa 17:24-27) On, naanap na too so Dios. Masulok lan pitora tan kapalduan milyon ya Tasi nen Jehova so ‘peteg ya akaromog ed sikato’—tan talagan inar-aro da.
6. Antoy imbaga nen Jesus ya “sankaimportantian tan unonan ganggan”?
6 Nepeg ya manlapud puso so panangaro tayod si Jehova. Ontan so indanet nen Jesus nen walay Fariseo ya nantepet ed sikato: “Managbangat, dinan so sankaimportantian ed Ganggan?” Oniay ebat nen Jesus: “‘Arom si Jehova a Dios mo ed interon pusom tan ed interon kamarerwam tan ed interon nonot mo.’ Saya so sankaimportantian tan unonan ganggan.”—Mat. 22:34-38.
7. Antoy labay ya ibaga na pangarod Dios ed (a) ‘interon puso’ tayo? (b) ‘interon kamarerwa’ tayo? (c) “interon nonot” tayo?
7 Antoy labay ya ibaga nen Jesus nen imbaga ton nepeg tayon aroen so Dios ed ‘interon puso,’ ‘interon kamarerwa,’ tan “interon nonot” tayo? Say labay ya ibaga na ‘interon puso’ et saray emosyon, pilalek, tan liknaan tayo. Say ‘interon kamarerwa’ et ontutukoy ed no siopa tayo bilang too tan kaibad satan so amin ya gagawaen tayod bilay. Tan say “interon nonot” et say paraan na panag-isip tayo tan no anto ray iisipen tayo. Kanian idadanet sirin nen Jesus ya nepeg tayon aroen si Jehova ed ami-amin ya inkatoo tayo tan amin ya walad sikatayo.
8. No talagan inaro tayoy Dios, anto ray gawaen tayo?
8 No inaro tayoy Dios ed interon puso, kamarerwa, tan nonot tayo, makuli tayon aralen so Salita to, mabulos tayon gawaey pagagawa to, tan maseseg tayon ipulong so maong a balita na Panarian. (Mat. 24:14; Roma 12:1, 2) No gawaen tayo iratan, lalo tayon onapit ed sikato. (Sant. 4:8) Siempre, agtayo nilistan amin so rason no akin ya nepeg tayon aroen so Dios. Balet aralen tayo pa so pigarad saratan.
9. Akin ya inarom si Jehova bilang say Amalsa tan Manangitarya tayo?
9 Si Jehova so Amalsa tan Manangitarya tayo. “Diad panamegley to et walay bilay tayo tan onggagalaw itayo,” so kuan nen Pablo. (Gawa 17:28) Inter nen Jehova so marakdakep ya planetan dalin pian panayaman tayo. (Sal. 115:16) Sikatoy mangitatarya met na naakan tan arum nin kaukolan tayo pian nasustuni so bilay. Kanian nibaga nen Pablo ed saray taga Listra ya mandadayew ed idolo ya say “mabilay a Dios . . . et agto inabuloyan ya anggapoy mamaneknek a sikatoy nanggawa na maong, a mangiiter ed sikayo na uran manlapud tawen tan mabunga iran panaon, tan mamepenek a maong ed kapusoan yo diad panamegley na naakan tan maabig a panliliket.” (Gawa 14:15-17) Agta baleg itan a rason ya aroen tayoy Makapadinayew ya Amalsa tan maaron Manangitarya tayo?—Ecl. 12:1.
10. Antoy nepeg ya nalikna tayo lapud nanggawa so Dios na paraan pian naandi so kasalanan tan ipapatey?
10 Nanggawa so Dios na paraan pian naandi so kasalanan tan ipapatey ya atawir tayod si Adan. (Roma 5:12) Ibabaga na Biblia: “Ipapatnag na Dios so panangaro to ed sikatayo, ta anggano makasalanan itayo ni et inatey si Kristo parad sikatayo.” (Roma 5:8) Seguradon manleppuad puso tayo so panangarod si Jehova lapud nanggaway paraan pian naperdona iray kasalanan tayo no magbabawi itayo tan no ipanengneng tayoy pananisia ed dondon bagat nen Jesus.—Juan 3:16.
11, 12. Diad anto ran paraan ya inikdan itayo nen Jehova na ilalo?
11 Iikdan itayo nen Jehova na ‘ilalo ya lapud satan et napapano itayo na gayaga tan deen.’ (Roma 15:13) Lapud ilalo ya iiter na Dios, nasusungdoan tayo ray subok ed pananisia. Saray alanaan ya ‘matoor anggad patey et naikdan na korona na bilay.’ (Apo. 2:10) Saray matoor ya diad dalin so ilalo da et makaawat na andi-anggaan ya bendisyon ed insipan ya Paraiso. (Luc. 23:43) Antoy nalilikna tayod satan ya marakep ya ilalo? Agta napapano itayo na gayaga tan deen, tan panangaro ed Dios ya angiter na “amin a maong a regalo tan amin ya ayadyarin langkap”?—Sant. 1:17.
12 Inter na Dios so ilalon kioli. (Gawa 24:15) Natural labat ya maermen tayo no walay inar-aro tayon naandid bilay, balet lapud ilalon kioli, ‘ag-itayo maneermen a singa ed paneermen na arum ya andian na ilalo.’ (1 Tes. 4:13) Lapud panangaro nen Dios ya Jehova, labalabay ton paolien iray inaatey, lalo lad saray matoor ya singa si Job. (Job 14:15) Imadyin mo pa labat so maliket ya pannenengneng lamet na sankakaaro tan sankakapamilya no abeten tayo la ray apaoli. Talagan napnapno so puso tayo na panangarod Ama tayod tawen ya angiter ed makapakelaw ya ilalon kioli!
13. Anto ray paneknek ya talagan iyaansakit itayo na Dios?
13 Talagan iyaansakit itayo nen Jehova. (Basaen so Salmo 34:6, 18, 19; 1 Pedro 5:6, 7.) Lapud amta tayo ya say maaron Dios et wadtan a lanang ya ontulong ed saray matoor ed sikato, nalilikna tayon protektado itayo ed pulok to. (Sal. 79:13) Tan isipen pa ni ray gawaen nen Jehova panamegley na Panarian to. Panganggaen la na pinili ton Ari ya si Jesu-Kristo so kaugsan tan paniirap diad dalin, tan kayari to et bendisyonan to so matulok ya totoo na agmanganggan kareenan tan maaligwas a bilay. (Sal. 72:7, 12-14, 16) Agta lapud sarayan sipan et napapakiwas itayon aroen so Dios ed interon puso, kamarerwa, biskeg, tan nonot tayo?—Luc. 10:27.
14. Anto so agnaparaan ya pribilehyon inter na Dios ed sikatayo?
14 Inikdan itayo nen Jehova na agnaparaan ya pribilehyo ya manlingkor bilang Tasi to. (Isa. 43:10-12) Inar-aro tayo so Dios lapud inikdan to tayoy pankanawnawan suportaan so soberanya to tan ipasabi so tuan ilalo ed saray totoo. Mataletalek tayon ipupulong so maong a balita. Akin? On ta say mensahe tayo et base ed Salita na tuan Dios, tan amta tayon totooren toy amin a sipan to. (Basaen so Josue 21:45; 23:14.) On, no ilista tayoy amin ya bendisyon ya iiter nen Jehova tan saray rason pian sikatoy aroen tayo, seguradon agmangangga itan. Balet say tepet, panon tayon nipanengneng so panangaro tayod sikato?
15. Panon ya ontulong so panaral tan pangiyaplika ed Salita na Dios?
15 Maseet ya aralen tan iyaplikay Salita to. No ontan so gawaen tayo, ipapanengneng tayon inaro tayoy Jehova tan talagan labay tayon say Salita to so mangiter na ‘liwawa ed basbas tayo.’ (Sal. 119:105) No walay dadalanen tayon problema, naliligliwa tayo ed onia ran maaron panamaseguro: ‘Say sakey a puso a maralit tan mansisibkel et agmo balawen, O Dios.’ ‘Say panangasim, O Jehova, so mangeegna ed siak. Diad karakel na nononoten ko, saray ligliwam so mamapaliket ed kamarerwak.’ (Sal. 51:17; 94:18, 19) Kakasian nen Jehova iray totoon maniirap, tan ontan met so nalilikna nen Jesus. (Isa. 49:13; Mat. 15:32) Legan tayon aaralen so Biblia, mas nanengneng tayoy panangaro nen Jehova ed sikatayo kanian lalon onelet so panangaro tayod sikato.
16. Akin ya oneelet so panangaro tayod Dios no naynay tayon manpipikasi?
16 Naynay ya manpikasi. Panamegley na pikakasi et lalo itayon onapit ed Dios ta amta tayon ‘dedengelen to ray pikakasi tayo.’ (Sal. 65:2) No nalikna tayon eebatan nen Jehova iray pikakasi tayo, onaralem so panangaro tayod sikato. Singa bilang, ompan alikas tayon agto aabuloyan a nipaarap tayod tukso ya agtayo nitepel. (1 Cor. 10:13) Diad panaon ya mapagpaga itayo tan masimoon tayon onkerew na tulong ed si Jehova, nayarin nalikna tayoy agnaparaan ya “deen na Dios.” (Fil. 4:6, 7) No maminsan, diad isip tayo labat so pampikasi tayo—singa si Nehemias—balet nalikna tayon eebatan itan nen Jehova. (Neh. 2:1-6) Legan tayon ‘mantutultuloy ed pikakasi’ tan nanenengneng tayoy ebat nen Jehova ed saray kerew tayo, onelet so panangaro tayod sikato tan lalon ombiskeg so talek tayon tulongan to itayo ed onsabi ni ran subok.—Roma 12:12.
17. No inaro tayoy Dios, antoy nepeg ya panmoria tayod iyatendid saray pantitipon?
17 Iyugali so regular ya iyatendid saray aral, asemblea, tan kombension. (Heb. 10:24, 25) Nensaman, wala ray pantitipon na saray Israelita pian ondengel tan makaaral ira nipaakar ed si Jehova, diad ontan et nawalaan iray takot ed sikato tan naunor day Ganggan to. (Deu. 31:12) No talagan inaro tayoy Dios, aliwan makapabelat so pangunor ed saray ganggan to. (Basaen so 1 Juan 5:3.) Kanian agtayon balot aabuloyan ya walay makasbel ed iyatendi tayod saray pantitipon, ya lapud satan et nabalang so inmunan panangaro tayod si Jehova.—Apo. 2:4.
18. Lapud aro ed Dios, antoy gawaen tayo nipaakar ed maong a balita?
18 Maseseg ya ipulong so “katuaan na maong a balita.” (Gal. 2:5) Say panangaro ed Dios so mamakiwas ed sikatayon ipaamta ed arum so Mesianikon Panarian na inar-aro ton Anak, ya miguerra “nisengeg ed katuaan” diad Armagedon. (Sal. 45:4; Apo. 16:14, 16) Makapaliket so pibiang ed kimey ya panaggaway babangatan, ya lapud satan et natutulongan tayo ray totoon naamtaan so aro na Dios tan say insipan ton balon mundo!—Mat. 28:19, 20.
19. Akin ya nepeg tayon apresyaen iray elder ed kongregasyon?
19 Ipanengneng so apresasyon ed saray elder ed kongregasyon. (Gawa 20:28) Sankanonot ya lanang nen Jehova so pankaabigan tayo, kanian inter to ray elder ed kongregasyon. Saray elder et “singa sakey a salimbeng no panaoy maragem, tan sakey a pasen ya amotan no walay bagyo. Magmaliw iran singa kulos a managagus ed sakey ya amagamagan pasen, tan sakey a sirom ed petek na balbaleg a bato ed kinmelang a dalin.” (Isa. 32:1, 2, Maung a Balita) Talagan misalsalamat itayo no walay pasen ya naamotan tayo no walay maksil ya dagem o bagyo! Tan makainawa tayo no walay nasiroman tayo no mansasnit so petang na agew! Nanengneng ed sayan panangikompara ya saray elder et lapuan na espiritual ya tulong tan panamaseseg ya kakkaukolan tayo. No unoren tayo iray mangidadaulo, ipapanengneng tayon aapresyaen ti rayan “langkap a lalaki” tan papaneknekan tayon inaro tayoy Jehova tan say Kristo, say Ulo na kongregasyon.—Efe. 4:8; 5:23; Heb. 13:17.
20. No inarom so Dios, panon mon iyaplika so Santiago 1:22-25?
20 No inarom si Jehova, ‘magmaliw kan mananumpal na salita, tan aliwan dumerengel labat.’ (Basaen so Santiago 1:22-25.) No say sakey et “mananumpal na salita” tan walay pananisia to, panggunaetan toy mibiang ed panagpulong tan mankomento ed saray aral. Lapud inarom so Dios, unoren moy “ayadyarin ganggan” to, ya kaibad satan so amin ya labay ton gawaen mo.—Sal. 19:7-11.
21. Antoy nayarin pangikomparaan ed saray impapuson pikakasim?
21 Say panangarom ed Dios ya Jehova so mamakiwas ed sikan manpikasin lanang ed sikato. Diad Israel nensaman, inagew-agew ya mamopool na insenso iray saserdote. Inkompara nen Arin David iray pikakasi tayo ed insenso nen inkansion to: “Pasabien mo so pikakasik ed arap mo [Jehova] a singa insenso; tan say panangitagey ko ed limalimak a singa say bagat ed ngarem.” (Sal. 141:2; Exo. 30:7, 8) Komon ta saray mapaabeban pikakasim, saray masimoon ya pikekerew mo, tan saray impapuson balikas na panangidayew tan pisasalamat mo ed Dios et singa ambalbalingit ya insenso ya mangisisimbolo ed pikakasin aabobonan nen Jehova.—Apo. 5:8.
22. Antoy aralen ed onsublay ya artikulo?
22 Imbaga nen Jesus ya nepeg tayon aroen so Dios tan kapara tayon too. (Mat. 22:37-39) Pian naaro tayoy kapara tayon too, makatulong so panangarod si Jehova tan saray prinsipyo to. Aralen tayoy labay ya ibaga na satan diad onsublay ya artikulo.
“Say komadua a [ganggan] et, ‘Arom so kaparam a too a singa ed sikan dili.’”—MAT. 22:39.
1, 2. (a) Antoy imbaga nen Jesus ya komaduan sankaimportantian ed Ganggan? (b) Anto ran tepet so aralen tayo natan?
LABAY na sakey a Fariseo ya subokey Jesus kanian tinepetan to: “Managbangat, dinan so sankaimportantian ed Ganggan?” Singa naaralan ed imbeneg ya artikulo, imbaga nen Jesus ya say “sankaimportantian tan unonan ganggan” et: “Arom si Jehova a Dios mo ed interon pusom tan ed interon kamarerwam tan ed interon nonot mo.” Inyarum ni nen Jesus: “Say komadua a mipadpara ed saya et, ‘Arom so kaparam a too a singa ed sikan dili.’”—Mat. 22:34-39.
2 Imbaga nen Jesus ya nepeg tayon aroen so kapara tayon too a singa ed sikatayon dili. Kanian tepetan tayoy sarili tayo: Antoy labay ya ibaga na pangaro ed kaparan too? Panon kon nipanengneng so ontan a klase na panangaro?
3, 4. (a) Anton ilustrasyon so imbaga nen Jesus pian ipanengneng no antoy labay ya ibaga na pangarod kaparan too? (b) Panon ya tinulongan na Samaritano imay Judio ya atakewan, binugbog, tan intilak ya patey-pateyan? (Nengnengen so litratod sayan pahina.)
3 Nengnengen tayo pa no antoy imbaga nen Jesus nen walay lakin nantepet ed sikato ya: “Siopay peteg a kaparak a too?” Bilang ebat, angiter si Jesus na ilustrasyon nipaakar ed maong a Samaritano. (Basaen so Lucas 10:29-37.) Walay sakey ya Judio ya sinabat tan binugbog na saray matakew, tan intilak dan patey-pateyan. Sikatoy adalanan na Israelitan saserdote tan Levita, balet imbes ya tulongan da et nilampasan da labat. Say tinmulong ed sikato et sakey ya Samaritano. Rerespetoen na saray Samaritano so Mosaikon Ganggan, balet kabusol ira na saray Judio.—Juan 4:9.
4 Kinalboan na samay Samaritano na larak tan alak iray sugat na Judio pian onabig ya tampol. Angitilak ni ingen na duaran denario ed akankayarian na panagpundoan parad pankaukolan na samay Judio. Say duaran denario nensaman et sueldo la na sakey ya too ed duaran agew! (Mat. 20:2) Nanengneng tayod sayan ilustrasyon ya amay Samaritano so angipanengneng na tuan panangaro ed kapara ton too. Naaralan tayo sirin ed satan ya nepeg tayon kasian tan aroen so arum.
5. Panon ya impanengneng na saray Tasi nen Jehova so panangarod kaparan too kayari bagyon Sandy?
5 Mataltalag la natan so toon makasi ya singa samay Samaritano. Lalo la ta manbibilay itayod sayan mair-irap ya “kaunoran iran agew” ya dakel so anggapo lay panangaro rad kapamilyaan da, masesebeg, tan agda aaroen so kamaongan. (2 Tim. 3:1-3) Konsideraen pay agawa kayari bagyon Sandy diad New York City nen Oktubre 2012. Diad sakey ya pasen ya aderaderal lapud bagyo, wala ray tagad man ya tinatakewan da ray kakaabay da ya maniirap met lapud anggapoy koryenti tan arum ni ran pankaukolan da. Diad saman met lanlamang ya pasen, angorganisa iray Tasi nen Jehova na tulong parad saray kaagian da tan arum ni. Ontan so gagawaen na saray Kristiano lapud inaro day kapara dan too. Anto ni ray arum ya paraan pian nipanengneng tayoy panangarod kaparan too?
6. Akin ya nibagan say panagpulong et panangipanengneng na panangaro ed kaparan too?
6 Mangiter na espiritual ya tulong. Nagawaan tayo itan no ipaamta tayod totoo so ‘ligliwa ya manlalapud Kasulatan.’ (Roma 15:4) Ipapanengneng tayoy panangaro no ipulong tayod sikara so katuaan ya walad Biblia. (Mat. 24:14) Talagan baleg ya pribilehyo so pangiyabawag ed mensahe na Panarian ya manlalapud “Dios a mangiiter na ilalo”!—Roma 15:13.
7. Anto so Golden Rule, tan panon itayon nabendisyonan no iyaplika tayo itan?
7 Iyaplika so Golden Rule. Satan imay imbaga nen Jesus legay Sermon tod Palandey: “Amin a bengatlan labay yon gawaen na totoo ed sikayo, ontan met so nepeg yon gawaen ed sikara. Diad tua, saya so kabaliksan na Ganggan tan sulsulat na saray Propeta.” (Mat. 7:12) No tratoen tayo so arum unong ed insimbawa nen Jesus, onkikiwas itayo base ed prinsipyo na “Ganggan” (Genesis anggad Deuteronomio) tan “sulsulat na saray Propeta” (saray librod Hebreon Kasulatan ya pakabasaan na saray propesiya). Nanengneng ed saratan a sulat ya bebendisyonan na Dios iramay mangipapanengneng na panangaro ed arum. Singa bilang, diad panamegley nen Isaias et oniay imbaga nen Jehova: “Kawaloen yo so inkatunong, tan manggawa kayo na kaptekan . . . Mapalar so too a manggawa na saya.” (Isa. 56:1, 2) Talagan nabendisyonan itayo no maaro tan matunong so panagtrato tayod kapara tayon too.
8. Akin ya nepeg tayon aroen iray mamubusol ed sikatayo, tan antoy nayarin resulta no ontan so gawaen tayo?
8 Arom so kabusol mo. Imbaga nen Jesus: “Nadngelan yo a nikuan, ‘Arom so kaparam a too tan busol mo so kabusol mo.’ Balet, ibagak ed sikayo: Itultuloy yon aroen iray kabusol yo tan ipikasi iramay mamapasegsegang ed sikayo, ta pian napaneknekan yo a sikayo iray ananak na Ama yon walad tawen.” (Mat. 5:43-45) Ontan met so indanet nen Pablo sanen imbaga to: “No narasan so kabusol mo, pakan mo; no napgaan, painum mo.” (Roma 12:20; Uli. 25:21) Unong ed Mosaikon Ganggan, nepeg ya tulongan na sakey ya too so mamubusol ed sikaton mangukbar ed ayep ton atumba ya atapilan na awit to. (Exo. 23:5) No ontan so nagawa, nayarin magmaliw ya sankaaro so datin mankalaban. Lapud ipapanengneng tayo ran Kristiano so panangaro, dakel ed saray mamubusol ed sikatayo so linmemek so puso ra. No ipanengneng tayoy panangaro ed saray mamubusol—anggan saray mamapairap et sikatayo—makapaliket no say arum ed sikara et magmaliw met ya lingkor nen Jehova!
9. Antoy imbaga nen Jesus nipaakar ed pikareenan ed agi tayo?
9 “Mikareenan kayo ed amin a totoo.” (Heb. 12:14) Kaibad satan iray kaagian tayo, ta oniay imbaga nen Jesus: “No mangiyaapay ka ed altar tan anonotan mon say agim et walay babarongan to ed sika, itilak mo so apay mo ed arap na altar tan anap mo so agim; mikareenan ka ni ed sikato, insan kapawil mo, iter mo so apay mo.” (Mat. 5:23, 24) No walay problema tayod agi tayo, bendisyonan itayo na Dios no ipanengneng tayoy panangaro tan mikareenan itayon tampol ed sikato.
10. Akin et agtayo nepeg ya anapan na lingo so arum?
10 Ag-aanapan na lingo so arum. “Agkayo la manguukom ta pian agkayo naukom,” so kuan nen Jesus, “ta sikayo so ukomen unong ed paraan na panguukom yo, tan sikayo so sukaten unong ed sukat a panusukat yo. Akin sirin et onnenengneng ka ed dutak a walad mata na agim, balet ta agmo iimanoen so pagsen a walad mismon matam? Odino panon mon nibaga ed agim ya, ‘Ekalen ko pa itay dutak ed matam,’ anta, nia! walay pagsen ed mismon matam? Mansimpisimpitan! Ekal mo nin unona so pagsen ed mismon matam, ta pian nanengneng mon maong no panon mon ekalen so dutak ed mata na agim.” (Mat. 7:1-5) Mapuersa itan ya panonot ya agtayo babalawey angkekelag a lingo na arum ta anggan sikatayon mismo et makakagawa met na dakel a lingo!
11, 12. Antoy sankaabigan ya paraan pian nipanengneng tayoy panangarod kaparan too?
11 Labay tayon ipanengneng so panangarod kaparan too diad sankaabigan a paraan. Singa si Jesus, ipupulong tayoy maong a balita na Panarian. (Luc. 8:1) Ingganggan nen Jesus iray papatumbok to ya ‘ibangat iray totoo ed amin a nasyones pian magmaliw iran disipulo to.’ (Mat. 28:19, 20) No unoren tayo itan a ganggan, natulongan tayoy arum ya taynan so malapar tan maawang a dalan ya ompugtad kadederal, tan onlad makisir a dalan ya ompugtad bilay. (Mat. 7:13, 14) Seguradon bendisyonan nen Jehova iray sagpot tayon gawaen itan.
12 Singa si Jesus, tutulongan tayo ray totoo ya magmaliw ya manonot ed saray espiritual ya pankaukolan da. (Mat. 5:3) No ondengel ira, natulongan tayo ran napenek itan ya pankaukolan da diad panginabang tayod sikara na “maong a balita na Dios.” (Roma 1:1) Saramay mangawat ed mensahe na Panarian et makapikareenan ed Dios panamegley nen Jesu-Kristo. (2 Cor. 5:18, 19) Kanian say pangipulong ed maong a balita so sankaabigan ya paraan pian nipanengneng tayoy panangarod kaparan too.
13. Antoy naliliknam no ibabangat mod arum so nipaakar ed si Jehova?
13 No manparaan tayon maong antis tayon man-RV odino mangiyaral na Biblia, epektibo tayon natulongan iray totoo ya unoren iray matunong ya estandarte na Dios. Ompan say resulta et umanen na iyaaralan tayo so kabibilay to. (1 Cor. 6:9-11) Talagan makapaliket ya nanengneng no panon ya tutulongan na Dios iramay “walaan na dugan kipapasen na puso parad bilay ya andi-anggaan” ya manguman tan nawalaan na maapit a relasyon ed sikato. (Gawa 13:48) Kaslakan et nasalatan na liket so ermen da, tan naekal lay kapagaan da lapud talek dad Ama tayod tawen. Makapaliket so nanenengneng tayon iyaaligwas ed espiritual na saray balo ni! Agta talagan baleg a bendisyon so pangipanengneng na panangarod kaparan too panamegley na panagpulong a kimey?
14. Diad dilin salitam, mangibagay pigaran deskripsion na panangaro ya walad 1 Corinto 13:4-8.
14 No iyaplika tayo so pinuyanan ya imbaga nen Pablo nipaakar ed aro diad pidedeneng tayod arum, naiwasan so dakel a problema, magmaliw tayon maliket, tan bendisyonan itayo na Dios. (Basaen so 1 Corinto 13:4-8.) Rebyuen tayo pan magano imay imbaga nen Pablo nipaakar ed panangaro tan nengnengen tayo no panon tayon niyaplika iratan diad relasyon tayod kaparan too.
15. (a) Akin ya nepeg ya maanos tan mapangasi tayo? (b) Anto ray rason akin ya nepeg tayon paliisan so panimon tan panlastog?
15 “Say aro et walaan na andukey a panag-anos tan mapangasi.” No panon ya maanos tan mapangasi so Dios ed sikatayo ran agperpekton totoo, kaukolan ya maanos tan mapangasi tayo met ed arum no nalingo ra o makapansalita ray ansakit. “Say aro et aliwan maimon,” kanian agtayo nepeg ya ibegan so kayarian o pribilehyo na arum diad kongregasyon. Tan no walay panangaro tayo, agtayo manlalastog o manpapaatagey. Ibabaga na Biblia ya say “atagey a kanenengneng, tan mapangta a puso” so panlalapuan na kasalanan.—Uli. 21:4.
16, 17. Unong ed 1 Corinto 13:5, 6, panon tayon nipanengneng so panangarod kaparan too?
16 Say aro et “ag-onkikiwas a mabanday.” No inaro tayoy kapara tayon too, agtayo tilaan odino takewan, o manggawa na antokaman ya kontrad saray ganggan tan prinsipyo nen Jehova. Tan agtayo met masiblet, ta say aro et “agmanaanap na pankaabigan ton dili.” Sankanonot tayon lanang so pankaabigan na arum.—Fil. 2:4.
17 Say tuan aro et “aliwan misasanok” tan “ag-itan manbibilang na impakasakitan,” ya singa ililista tayon amin so ginawa na arum ya akasakitan tayo. (1 Tes. 5:15) No manem-em tayoy sakit na linawa, agtayo napaliket so Dios, tan singa tayo papaypayan so ngalab ya anggad ondalang itan, ya lapud satan et nasakitan itayo tan say arum. (Lev. 19:18) Say aro et “manliliket ed katuaan,” balet “ag-itan manliliket ed ag-inkatunong.” Agtayo panliketan no say toon mamubusol ed sikatayo et naiirapan.—Basaen so Uliran 24:17, 18.
18. Antoy naaralan tayo nipaakar ed panangaro diad 1 Corinto 13:7, 8?
18 Konsideraen pa ni imbaga nen Pablo nipaakar ed aro. Imbaga ton say aro et “mangitetepel ed amin a bengatla.” No kinmerew lay perdona so toon akasakit ed sikatayo, say aro so mamakiwas ed sikatayon mamerdona. Imbaga met nen Pablo ya say aro et “manisia ed amin a bengatla.” Panisiaan tayo ray nabasad Salita na Dios tan misalsalamat itayod espiritual ya naakan ya naaawat tayo. Say aro et “maniilalo ed amin a bengatla” ya walad Biblia tan lapud satan et napakiwas itayon inabang ed arum so ilalo tayo. (1 Ped. 3:15) Anggano mairap so situasyon, manpikasi tan ilaloan tayon magmaliw komon ya maong so resulta. Say aro et “mansusungdo ed amin a bengatla,” singa say lingo na arum, panamasegsegang, o arum nin subok. Ontan met, “say aro et agbalot mangangga.” Ipatnag itan na saray matulok ya totoo diad andi-anggaan.
19, 20. Anton simbawa ed Kasulatan so mamakiwas ed sikatayon itultuloy ya ipanengneng so aro ed kaparan too?
19 No iyaplika tayoy simbawa na Biblia, lanang tayon nipanengneng so arod kaparan too. Ipanengneng tayo itan ed amin, iner man so nanlapuan da odino kultura da. Agtayo lilingwanan imay imbaga nen Jesus ya: “Arom so kaparam a too a singa ed sikan dili.” (Mat. 22:39) Iilaloan na Dios tan na Kristo ya aroen tayoy kapara tayon too. No nanairapan tayon ipanengneng so panangaro ed arum, manpikasi tayod si Jehova tan onkerew tayoy masanton espiritu to. No ontan so gawaen tayo, bendisyonan itayo nen Jehova tan tulongan to itayon ipatnag so panangaro.—Roma 8:26, 27.
20 Say ganggan ya aroen so kaparan too a singa sikan dili et tinawag ya “ganggan na ari.” (Sant. 2:8) Kayarin imbaga nen Pablo so pigaran kabiangan na Mosaikon Ganggan, intuloy to: “Antokaman nin ganggan, [et] asegek ed oniaran salita, salanti, ‘Arom so kaparam a too a singa ed sikan dili.’ Say walaan na aro et agmanggagawa na mauges ed kapara ton too; kanian say aro so kasumpalan na ganggan.” (Roma 13:8-10) Itultuloy tayo sirin ya ipanengneng so panangaro ed kaparan too.
21, 22. Akin ya nepeg tayon aroen so Dios tan kapara tayon too?
21 Legan tayon dadalepdepen no akin ya kaukolan tayon aroen so kapara tayon too, maabig no nonoten tayo imay imbaga nen Jesus ya ‘papasinagen na Ama to so agew to ed saray mauges tan maong a totoo tan papepelagen to so uran ed saray matunong tan agmatunong.’ (Mat. 5:43-45) Kaukolan tayon aroen so kapara tayon too, matunong man odino agmatunong. Singa apantongtongan niman, say sakey ya importantin paraan ya nipanengneng tayoy ontan ya panangaro et diad pangipulong tayod mensahe na Panarian. Agaylan bendisyon so naawat na siopaman ya ondengel tan mangawat ed maong a balita!
22 Naaralan tayo la no akin ya nepeg tayon aroen si Jehova ed interon puso, kamarerwa, tan nonot tayo. Naaralan tayo met no panon tayon nipanengneng so panangarod kaparan too. No aroen tayo so Dios tan kapara tayon too, uunoren tayo so duaran sankaimportantian ya ganggan. Tan manuna ed amin, napapaliket tayoy maaron Ama tayod tawen, si Jehova.
Binasam ta iray agano nin isyu na Say Panag-bantayan tan The Watchtower? Salim pa sirin ya ebatan irayan tepet:
No Nisan 14, anton oras nepeg ya pateyen so kordero parad Paskua?
Ibabaga na pigaran patalos na Biblia ya kaukolan ya pateyen so kordero “no labi” o diad pansirunget—kaselek na agew balet legan ya wala ni liwawa. (Exo. 12:6)—12/15, pahina 18-19.
Anto ran prinsipyo na Biblia so ontulong ed saray kalangweran ya manggaway makabat iran desisyon?
Niay talora: (1) Anapen nin unona so Panarian na Dios tan say inkatunong to. (Mat. 6:19-34) (2) Panliketay panlingkor ed arum. (Gawa 20:35) (3) Panliketay panlingkor ed si Jehova legan ya kalangweran ni. (Ecl. 12:1)—1/15, pahina 19-20.
Anton apatiran managkabayo so onkikiwas la manlapu nen 1914?
Si Jesus, say akalugan ed amputin kabayo, so kinmiwas la pian pataynanen ed tawen si Satanas tan saray demonyo to. Isisimbolo na akalugan ed ambalbalangan kabayo so nanduruman guerra ed interon mundo. Say isisimbolo na akalugan ed andeket ya kabayo et say eras. Tan isisimbolo na akalugan ed pusisaw ya kabayo so patey ya resulta na saray salot, ya lapud satan et minilyon so ompapatey. (Apo. 6:2-8)—2/1-E, pahina 6-7.
Kapigan so “kasal na Kordero”? (Apo. 19:7)
Nagawa so “kasal na Kordero” no nasumpal la na Ari, si Jesu-Kristo, so panatalo to, salanti, no aderal lay Makapanyarin Babilonia tan asumpal lay Armagedon.—2/15, pahina 10.
Akin et ‘tatalaranan’ na saray Judio nen inmunan siglo so Mesias? (Luc. 3:15)
Agtayo segurado no duga so pakatalos na saray Judio nen inmunan siglo ed samay propesiya nen Daniel. (Dan. 9:24-27) Balet nayarin naamtaan da manlapud saramay managpastol imay imbaga na anghel odino abalitaan da imay imbaga nen Ana nen anengneng toy ugaw ya Jesus diad templo. Sakey ni, wala ray astrologo ya manaanap ed “samay nianak ya ari na saray Judio.” (Mat. 2:1, 2) Kalabas na pigapigaran taon, imbaga nen Juan ya Managbautismo ya asingger lan onsabi so Kristo.—2/15, pahina 26-27.
Antoy nepeg tayon gawaen pian say On tayo et agmagmaliw ya Andi? (2 Cor. 1:18)
Tua, wala ray situasyon ya agtayo kontrolado kanian no maminsan et agtayo natoor so imbaga tayo. Balet no walay imbaga odino insipan tayo, nepeg tayon gawaey anggaay nayarian tayon tooren itan.—3/15, pahina 32.
Panon tayon nalabanan so tukso ya onnengneng ed pornograpiya?
Niay taloran makatulong: (1) Tampol ya ipaliis so matam no wala ray mabanday ya litrato. (2) Protektaan moy nonot mo diad pampokus ed saray positibon bengatla tan pampikasi ed Dios. (3) Alwaran moy kiwas mo diad agpambantay na saray pelikula tan ag-inengneng ed saray Web site ya walay pornograpiya to.—5/1, pahina 10-12.
Anto ray ag-iilaloan ya resulta no taynan na Kristiano so pamilya to pian mananap na pambilay diad arum ya bansa?
No say atateng tan ananak et agsaniba bilang pamilya, naapektoay emosyon tan moralidad da. Nayarin walay sakit na liknaan na ananak ed atateng da. No arawi so sanasawa ed sakey tan sakey, nayarin natukso iran manggaway seksual ya imoralidad.—4/15, pahina 19-20.
Akin ya puputeren so bikking na saray kriminal ya ipapasak ed poste?
Ipapasak na saray Romano so arum ya kriminal. Kinerew na saray Judio ya puteren so bikking na saramay kriminal ya walad dikingan nen Jesus. Lapud satan et nairapan iran onengas kanian maples iran ompatey. Tan agla mansiansia ed poste so bangkay a sanlabi. (Deu. 21:22, 23)—5/1-E, pahina 11.
Antoy nepeg tayon tandaan no manpupulong tayo?
Siopa ray nakakatongtong ko? Iner ko ra nakakatongtong? Kapigan ko ra katongtongen? Panon so pitongtong kod sikara?—5/15, pahina 12-15.
Akin ya nibagan talagan makapatey so pansigarilyo?
Nen imbeneg ya siglo, 100,000,000 lan totoo so pinatey na satan. Diad panaon tayo, manga 6,000,000 so tinaon ya ompapatey lapud satan.—6/1-E, pahina 3.
‘Nakaukolan iray kabiangan na laman a singano mas makapuy.’—1 COR. 12:22.
1, 2. Akin et natatalosan nen Pablo so liknaan na saray makapuy?
WALA ray panaon ya makapuy tayo. No natrangkaso odino walay arum ya liliknaen tayo, ompan nairapan tayon gawaen iray kimey ed inagew-agew. Balet imadyin mo pa no aliwa labat ya sakey o duaran simba ya makakkapuy ka, noagta pigaran bulan. No ontay kipapasen mo, agta labay mo ya talosan ka na arum tan milikna irad sika?
2 Asali met nen apostol Pablo so kinmapuy lapud problema ed paway tan loob na kongregasyon. Aliwa labat ya aminpinsan ya alikna ton singa agto la nayarian. (2 Cor. 1:8; 7:5) Diad amin ya dinadalan ton irap bilang matoor a Kristiano, oniay imbaga to: “Siopa so makapuy, tan agak makapuy?” (2 Cor. 11:29) Nen inkompara nen Pablo iray membro na Kristianon kongregasyon ed parte na laman, imbaga ton anggan saramay ‘singano mas makapuy et nakaukolan.’ (1 Cor. 12:22) Antoy labay ton ibaga? Akin et nepeg ya miparad si Jehova so panmoria tayod saray agagin singano mas makapuy? Tan panon itayon nagunggonaan no ontan so gawaen tayo?
3. Antoy nayarin makaimpluensya ed panmoria tayod saray agagin mankaukolan na tulong?
3 Diad mundo natan, makompetensia iray totoo tan parad sikara et importante so kaksilan pian onaligwas. Gagawaen dan amin pian naala ray labay da, anggano naagrabyado day arum. Agtayo kokonsintien so ontan ya ugali, balet ompan agtayo naliklikas ya naiimpluensyaan itayo la tan manisip tayo lay aliwa ed saray agagin mankaukolan na tulong. Panon tayon naalig so panmoria nen Jehova ed kada membro na kongregasyon?
4, 5. (a) Antoy naaralan tayod samay ilustrasyon ya nabasad 1 Corinto 12:21-23 nipaakar ed panmoria nen Jehova ed kada lingkor to? (b) Panon itayon nagunggonaan no tulongan tayo ray makapuy?
4 Parad si Jehova, importante so kada membro na kongregasyon. Diad kapitulo 12 na unonan sulat nen Pablo ed saray taga Corinto, impanonot ton anggan saray agmarakep o sankakapuyan ya parte na laman na too et walay usar da. (Basaen so 1 Corinto 12:12, 18, 21-23.) Ibabaga na arum ya manisia ed ebolusyon ya wala ray parte na laman na too ya agkaukolan. Balet apaneknekan ya saramay parte na laman ya datin iisipen dan anggapoy usar to et importante manaya.* Singa bilang, panduaruwaan na arum nensaman no kasin walay usar na kiking ed sali, balet natan et adiskobre na saray sientista ya ontutulong itan pian nabalanse tayoy laman tayo.
5 Idadanet na ilustrasyon nen Pablo ya makana so amin ya membro na Kristianon kongregasyon. Labay nen Satanas ya isipen tayon anggapoy kana tayo. Balet parad si Jehova, amin a lingkor to et “nakaukolan” ed kongregasyon, anggan saramay singa makapuy. (Job 4:18, 19) No ontan sirin, tandaan ya balang sakey et walaan na importantin betang diad kongregasyon tayo, ontan met ed sankamundoan ya kongregasyon na Dios. Alimbawa, asalim ta lan intabin so sakey ya maedad la? Anganko et intantan moy akar mo. Akatulong kad samay agi, balet agta sikan mismo et balibali liknaan mo? On, no ontutulong tayod arum, maliket itayo tan magmaliw tayon mas maanos, maarod saray agagi, tan ontatken tayod espiritual. (Efe. 4:15, 16) Labay nen Jehova ya moriaen tayon importante iray agagi, anggan saramay singa makapuy. No ontan so panmoria tayo, ikonsidera tayoy limitasyon da tan magmaliw ya mas maaro so interon kongregasyon.
6. Panon ya inusar nen Pablo so salitan “makapuy” tan “mabiskeg”?
6 Tua, inusar nen Pablo so salitan “makapuy” nen tinukoy toy arum ya agagi diad kongregasyon. Say rason et lapud ontan so panmoria na saray agmananisia ed saray Kristiano nensaman. Diad tua, imbaga nen Pablo ya anggan sikato et makapuy. (1 Cor. 1:26, 27; 2:3) Tan nen inusar toy salitan “mabiskeg,” agto labay ya ibagan wala ray Kristiano ya mas maong nen say arum. (Roma 15:1) Imbes, idadanet to ya nepeg ya maanos iray eksperiensyado lan Kristiano ed saray agagin agano ni ed katuaan.
7. Akin ya no maminsan et aliwan mainomay so itulong ed saray mankaukolan?
7 No tutulongan tayo ray “duka” o pakaskasi, aaligen tayoy Jehova tan naawat tayoy bendisyon to. (Sal. 41:1; Efe. 5:1) Balet no maminsan aliwa itan ya mainomay ya gawaen. Akin? Nayarin isipen tayo ya akauley iray agagi ed saray problema ra. Odino iwasan tayo la ra ta agtayo antay ibaga tayo. Oniay imbaga nen Cynthia,* ya tinaynan na asawa to: “Ansakit no iwasan ka na saray agagi odino agda gawaen so iilaloan mod sakey ya kaaro. No wala ray subok, labay mon wadtan so arum ya onsuporta.” Anggan si Arin David nensaman et asakitan met nen iniwasan na saray kakaaro to.—Sal. 31:12.
8. Antoy makatulong pian mas natalosan tayo ray agagin mankaukolan na suporta?
8 Antoy makatulong pian mas natalosan tayo ray agagin mankaukolan na suporta? Tandaan ya say arum ed sikara et kinmakkapuy lapud mairap so situasyon da—wala ray mansasakit, aliwan Tasi kapamilyaan da, odino nade-depress ira. Ompan onsabi panaon et naeksperiensya tayo met iratan. Nonoten pa iray Israelita. Nanirap iran maong ed Ehipto, balet antis iran linmoob ed Insipan a Dalin et pinanonotan ira nen Jehova ya agda nepeg ya ‘pagmaliwen a singa bato so puso ra’ ed saray agagi da ya maniirap. Ilaloan nen Jehova ya mabulos iran ontulong.—Deu. 15:7, 11; Lev. 25:35-38.
9. No onkakapuy so agi, antoy unonan gawaen tayo? Iyilustra.
9 Imbes ya husgaan odino pansuspetsaan tayo iray agagin walad mairap a situasyon, nepeg tayo ran pabiskegen ed espiritual. (Job 33:6, 7; Mat. 7:1) Singa bilang: No walay imbatik ed ospital lapud aksidente ed dalan, kasin amtaen ni na saray doktor tan nars no sikatoy akankasalanan? Andi, tambalen dan tampol. Ontan met ed sikatayo, no kinmapuy so sakey ya agi lapud walay problema to, say unonan gawaen tayo et tulongan tayod espiritual.—Basaen so 1 Tesalonica 5:14.
10. Akin et nibaga tayon wala ray agagin “mayaman ed pananisia” anggano singa ra makapuy?
10 Wala ray agagi ya say pakanengneng tayod sikara et makapuy. Balet no nonoten tayon maong so situasyon da, manguman so panmoria tayod sikara. Nonoten pa iray sister ya pigay taon da lan aanosan so isusumpa na pamilya da. Ompan say arum ed sikara et pakaskasi itsura da, balet agta makapadinayew so ipapanengneng dan pananisia tan pakpel? No nanenengneng mo so sakey ya mansusulon ina ya kaiba ton lanang iray ananak to diad aral, agka kasi napapabiskeg ed pananisia tan determinasyon to? Agta ontan met so nibaga tayod saray kalangweran ya inagew-agew dan lalabanan so mauges ya impluensyad eskuelaan? On, bidbiren tayo ya say ontan iran agagi et “mayaman ed pananisia” a singa met ed arum ya agagi ya mas maabig so kipapasen da.—Sant. 2:5.
11, 12. (a) Antoy makatulong pian naalig tayoy panmoria nen Jehova ed kakapuyan na too? (b) Antoy naaralan tayod impideneng nen Jehova ed si Aaron?
11 Natulongan tayon aligen so panmoria nen Jehova ed kakapuyan na too no aralen tayo no panoy impideneng tod saray lingkor to nensaman. (Basaen so Salmo 130:3.) Alimbawa, no bilang ta wadman kad abay nen Moises legan ya ibabaga nen Aaron iray ataptapew ya baraan to no akin ya nanggawa na talintaon baka, anto kasi pakanengneng mod si Aaron? (Exo. 32:21-24) Odino anto kasi naliknam no arengel moy pangikuestion nen Aaron tan Miriam ed si Moises lapud impangasawa toy biin aliwan Israelita? (Num. 12:1, 2) Tan anto kasi reaksion mo nen ag-inter nen Aaron tan Moises so galang ya parad si Jehova nen Sikatoy amapaway na danum diad Meriba?—Num. 20:10-13.
12 Diad saratan ya situasyon, sarag komon nen Jehova ya dusaen a tampol si Aaron. Balet amta to ya aliwan mauges a too si Aaron tan aliwan sikato so manunan natetel. Sikatoy alingo lapud mairap ya situasyon tan impluensya na arum. Balet nen nipamoriad sikato iray lingo to, inamin ton tampol tan inawat toy simbawa nen Jehova. (Exo. 32:26; Num. 12:11; 20:23-27) Say ninengneng nen Jehova et say pananisia nen Aaron tan say pagbabawi to. Kalabas na pigaran siglo, kabkabat nin siansia si Aaron tan saray ilalak to ya walaan na takot ed si Jehova.—Sal. 115:10-12; 135:19, 20.
13. Panon tayon nauman so panagnonot tayo? Mangiter na alimbawa.
13 Singa si Aaron, nayarin makagawa met na lingo so sakey ya agi. No ontan, anto lay pakanengneng mod sikato ey? Kasin kaukolan mon umaney panagnonot mo? (1 Sam. 16:7) Singa bilang, antoy reaksion mo no walay kalangweran ya agmaalwar ed panagpili toy panagligliwaan odino walay aliwliwan kagagawa to? Imbes ya husgaan mon tampol, anto kasi no nonoten mo no panon mon natulongan pian onaligwas ed espiritual? Sikatayo lay manggaway paraan pian natulongan tayo so sakey ya agi. No ontan so gawaen tayo, magmaliw tayon mas maanos tan maaro ed saray agagi tayo.
14, 15. (a) Antoy alikna nen Jehova nen naandi pakpel nen Elias? (b) Antoy naaralan tayod paraan na intulong nen Jehova ed si Elias?
14 Onlaknab met so pakatalos tayod arum no ikompara tayoy panagnonot tayo ed reaksion nen Jehova ed saray lingkor to ya kinmakkapuy so liknaan da. Say sakey ya alimbawa et si Elias. Anggano sikatoy makmakpel ya akiarap ed 450 ya propeta nen Baal, binmatik nen naamtaan ton plano nen Reyna Jezebel ya pateyen. Nanakar na 150 kilometro paonlad Beer-sheba ya anggad akasabid kalawakan. Lapud naknaksawan ed impanakar tod mansasnit ya petang na agew, inyurong tod silong na kiew tan impikasi tod si Jehova ya ompatey la komon.—1 Ara. 18:19; 19:1-4.
15 Anto kasi alikna nen Jehova legan ton sankanengneng manlapud tawen so matoor ya propeta to ya natatakot tan maer-ermen? Kasin pinaulyanan to la ta anengneng ton kinmapuy so liknaan to tan naandi pakpel to? Andi! Inkonsidera nen Jehova iray limitasyon nen Elias tan angibaki na anghel. Amiduan inikdan na anghel si Elias na kanen to pian walay biskeg ton ituloy so panaakar to. (Basaen so 1 Arari 19:5-8.) On, antis ya angiter si Jehova na instruksion ed si Elias, dinengel to ni insan nanggaway paraan pian natulongan to.
16, 17. Panon tayon naalig so impangasikaso nen Jehova ed si Elias?
16 Panon tayon naalig so maaron Dios tayo? Agtayo bengatbengat ya manisimbawa. (Uli. 18:13) No say agi et nade-depress tan liknaen ton anggapoy kana to, mas maabig no dengelen tayo nin unona tan ipalikna tayon natatalosan tayoy situasyon to. (1 Cor. 12:23) No ontan so gawaen tayo, naamtaan tayo no anton tulong so talagan kaukolan to.
17 Singa bilang, nonoten pay Cynthia ya abitla nen niman ya tinaynan na asawa to tan atilak ed sikato so duaran anak dan bii. Agaylay ermen da. Antoy ginawa na arum ya agagi? Oniay imbaga to: “Nen tinawagan mi ra tan impaamta mid sikaray agawa, wala la rad abung mi kayari manga 45 minuto. Manakis ira. Agda kami tinaynan anggad komadua o komatlon agew. Lapud agkami makakapangan tan emosyonal kamin maong, pinan-ayam da kami nid abung da.” Nayarin nanonotan yod sayan eksperiensya imay insulat nen Santiago: “No say sakey ya agin laki odino agin bii et mankaukolay kawes tan kanen parad sanagew, ingen ta sakey ed sikayo so mangikuan ed sikaran: ‘La kayo ed kareenan, napetangan tan napesel kayo komon,’ balet ta agyo ra ikdan na saray nakaukolan na laman da, antoy gunggona na satan? Ontan met sirin, say pananisia et inatey no andian na saray gawa.” (Sant. 2:15-17) Maong labat ta wadtan iray agagid kongregasyon ya sinmuporta ed si Cynthia tan ed ananak to, tan lapud satan et akapan-auxiliary payunir ira kalabas labat na anem bulan manlapud saman ya maer-ermen ya agawa.—2 Cor. 12:10.
18, 19. (a) Panon tayon natulongan iray makapuy? (b) Siopay nagunggonaan no tulongan tayo ray makapuy?
18 No say sakey et walay graben sakit to, kaukolan ni manpalabas na panaon antis ya onabig. Ontan met ed agin kinmapuy lapud saray problema tod bilay, kaukolan so panaon pian ombiskeg lamet so espiritualidad to. Tua, nepeg ton pabiskegey pananisia to panamegley na personal ya panaral, pikakasi, tan pipiaral. Balet kaukolan to met so tulong tayo. Legan ton manpapabiskeg ed espiritual, kaukolan ya maanos tayod sikato. Itultuloy tayon ipanengneng so panangaro tan ipalikna tayon sikatoy importante ed kongregasyon.—2 Cor. 8:8.
19 Tandaan ya legan tayon tutulongan iray agagi, nalikna tayoy liket ya manlalapu labat ed panangiter. Naaralan tayo met so milikna tan magmaliw ya maanos. Balet aliwan sikatayo labat so nagunggonaan. Say interon kongregasyon et magmaliw ya mas maaro tan maapit ed sakey tan sakey. Sankaimportantian ed amin, aaligen tayoy Jehova, ya parad sikato et mabmabli so kada indibidual. On, dakel so rason tayo ya gawaen imay ibabaga na Biblia ya “tulongan iramay makapuy.”—Gawa 20:35.
^ par. 4 Diad libro nen Charles Darwin ya The Descent of Man, imbaga ton wala ray kabiangan na laman ya “anggapoy usar da.” Imbaga na sananey nin ebolusyonista ya dakel ya parte na laman tayo so agla kaukolan, singa say appendix tan thymus.
^ par. 7 Sinalatan so ngaran.
‘Simbawaen ta ka ya akanengneng so matak ed sika.’—SAL. 32:8.
1, 2. Antoy pakanengneng nen Jehova ed kada lingkor to diad dalin?
NO BAPBANTAYAN na atateng iray anak da ya manggagalaw, mabetbet ya mandinayew irad naimano dan abilidad na ugugaw. Ompan anggan sika et naiimanom met itan. Nayarin say sakey ya ugaw et maong ed sports, say agi to balet et maong ya man-drowing. Antokaman so abilidad na ananak, panliketan na atateng ya tulongan ira pian nipaway day anggaay nayarian da.
2 Interesado met si Jehova ed saray ananak to diad dalin. Diad pakanengneng to, sikaray “mabli a bengatla na saray amin a nasyon.” (Ag. 2:7) Say manunan rason ya mabli ira et lapud katooran tan debosyon da. Balet seguro, naimanom ya nandurumay talento na saray agagi. Wala ray brother ya maong a manpaliwawa, say arum balet et maong ed panangorganisa. Dakel ya sister so maples ya makaaral na sananey ya lenguahe tan nausar dan tampol ed panagpulong, say arum balet et maong ya mamaseseg tan mangasikasod saray mansasakit. (Roma 16:1, 12) Agta misalsalamat tayo ta kaiba tayod kongregasyon iray ontan ya agagi?
3. Anto ran tepet so pantongtongan ed sayan artikulo?
3 Balet wala ray agagi, lalo lad saray kalangweran o kakkapampabautismo da ni labat, ya iisipen dan anggapo ni makanan betang dad kongregasyon. Panon tayo ran natulongan pian nagawaan day anggaay nayarian da? Akin ya nepeg tayon nengnengen iray maong ya kualidad da, singa si Jehova?
4, 5. Panon ya napatnagan ed Uko-ukom 6:11-16 ya nanenengneng nen Jehova iray abilidad na saray lingkor to?
4 Nanengneng tayod pigaran salaysay ed Biblia ya aliwan say kamaongan labat na saray lingkor nen Jehova so nanenengneng to noagta pati saray sarag da nin gawaen. Alimbawa, nen pinili na Dios si Gideon ya ilaban iray Israelita ed saray Midianita, nayarin abigla si Gideon ed imbaga na anghel: “Si Jehova wala ed sika, sika makapanyari a laki.” Agbalot inisip nen Gideon ya sikatoy “makapanyari.” Diad tua, sikatoy manduaruwa ya sarag ton iliktar iray kabaleyan to. Balet napatnagan ed impantongtong da ya walay anengneng nen Jehova ed si Gideon ya anggan sikaton mismo et agto amta.—Basaen so Uko-ukom 6:11-16.
5 Matalek si Jehova ya nilaban nen Gideon so Israel ta naobserbaan To ray positibon kualidad to. Alimbawa, anengneng na anghel so impasyan pambabayo nen Gideon na trigo. Tan wala ni naimano na anghel. Nensaman, say kaslakan ya pambabayoan na saray dumaralos et diad paway pian ipalir na dagem so taep. Balet diad panagpespesan na ubas so pambabayoan nen Gideon—ontan so ginawa to pian agnasamsam na saray Midianita so dagdaiset ya ani to. Kampegan diad pakanengneng nen Jehova et aliwa labat ya maalwar ya dumaralos si Gideon noagta marundunong ya laki! On, anengneng nen Jehova so abilidad to tan pinili to ya manggawad linawa to.
6, 7. (a) Akin ya duma so pakanengneng nen Jehova ed si propetan Amos ed pakanengneng na arum ya Israelita ed sikato? (b) Antoy pakapatnagan ya aliwan ignorante si Amos?
6 Anengneng met nen Jehova so abilidad na propeta ton si Amos. Nayarin say pakanengneng na arum ed sikato et toon marendeen tan ag-importante. Indeskribe nen Amos so sarili to ya managpastol tan manag-asikaso na saray igos na kiew a sikomoro—aya may klase na igos ya nensaman et kakanen na saray mairap bilay. Kanian nen pinili nen Jehova si Amos ya mangideklaray panangukom ed samploran-tribun panarian na Israel, ompan inisip na arum ya Israelita ya alingoy Jehova ed impanpili to.—Basaen so Amos 7:14, 15.
7 Nanlapud nisulinek ya lugar si Amos, balet nibagan aliwan ignorante ta dakel so amta to nipaakar ed saray kustombre tan saray manuley nen panaon to. Amta to ray nagagawa ed Israel tan ed saray kakaabay dan bansa, nayarin lapud nakakatongtong to ray ombiabiahen negosyante. (Amos 1:6, 9, 11, 13; 2:8; 6:4-6) Ibabaga na pigaran Bible scholar ya maong ya managsulat si Amos. Simpli ray salitan inusar to balet mapuersa. Nanengneng tayod makpel ya inyebat tod mauges ya saserdoten si Amazias ya ag-alingoy Jehova ed pinili ton propeta. Wala ray anengneng ton abilidad nen Amos ya nayarin ag-anengneng na arum.—Amos 7:12, 13, 16, 17.
8. (a) Antoy impaseguro nen Jehova ed si David? (b) Akin ya makapaseseg so Salmo 32:8 ed saramay anggapoy kompiyansa dad sarili da?
8 On, naiimano nen Jehova iray abilidad na kada lingkor to. Impaseguro tod si Arin David ya lanang ton igiya, ya ‘akanengneng so mata to ed sikato.’ (Basaen so Salmo 32:8.) Akin et makapaseseg itan ed sikatayo? Anggano anggapoy kompiyansa tayod sarili tayo, tulongan itayo nen Jehova pian nagawaan tayo ray bengatlan say amta tayo et agtayo sarag. No panon ya say maong ya maestra et tutokan toy sakey ya estudyante to pian makaaral ya maong, igigiya itayo nen Jehova pian niiter tayoy anggaay nayarian tayo. Sarag met nen Jehova ya usaren iray agagi pian nagawaan tayoy sankaabigan tayo. Panon?
9. Panon tayon niyaplika imay simbawa nen Pablo ya nonoten so pankaabigan na arum?
9 Pinaseseg nen Pablo so amin a Kristiano ya nonoten so pankaabigan na arum. (Basaen so Filipos 2:3, 4.) Say sakey ya paraan ya nagawaan tayo itan et no imanoen tayo ray abilidad na agagi tan ibaga tayo iratan ed sikara. Antoy nalikna tayo no walay makaimano ed iyaaligwas tayo? Kaslakan et napakiwas itayon gawaen ni anggaay nayarian tayo pian lalo tayon onaligwas. Kanian no ibabaga tayod saray agagi iray maong ya kualidad da, tutulongan tayo ran mantultuloy ya onaligwas ed espiritual.
10. Siopa so nagkalalo lan mankaukolan na atension tayo?
10 Siopa so nagkalalo lan mankaukolan na atension tayo? Siempre amin tayo et mankaukolay atension no maminsan. Balet talagan kaukolan ya nalikna na saray kalangweran o saray brother ya kakkapampabautismo da ni labat ya kabiangan irad saray aktibidad na kongregasyon. Ontulong itan pian natalosan da ya importante ira. Papasesegen na Biblia iray brother ya ondampot na kaaruman ni ran responsabilidad. (1 Tim. 3:1) Balet no agda nalilikna ya aapresyaen tayo ra ed panggagawa dad saray asainmin dad kongregasyon, ompan agda la labay ya palaknaben ni so serbisyo dad si Jehova.
11. (a) Panon ya tinulongan na sakey ya elder so kalangweran ya brother pian naekal toy inkamabaing to? (b) Antoy naaralan mod eksperiensya nen Julien?
11 Oniay inkuan nen Ludovic, sakey ya elder ya nen ugaw ni et atulongan lapud interes ya impanengneng na saray agagi ed sikato: “No ipanengneng koy impapuson interes ed sakey ya brother, mas maples so iyaligwas to.” Inistorya toy nipaakar ed si Julien, sakey ya kalangweran ya brother ya mabaing. Inkuan nen Ludovic: “Lapud anggapoy kompiyansa nen Julien ed sarili to, no maminsan singa agto antay gagawaen to. Balet naiimanok ya maomaong so ugali to tan talagan labay toy ontulong ed saray agagi diad kongregasyon. Kanian imbes ya kuestionen koy motibo to, say ninengneng ko et saray positibon kualidad to, tan pinaseseg ko.” Bilang resulta, nagmaliw ya ministeryal a lingkor si Julien tan natan et regular payunir la.
12. Antoy nepeg tayon gawaen no labay tayon tulongan so arum pian niiter day anggaay nayarian da? Mangiter na alimbawa.
12 Siempre, no labay tayon tulongan so arum pian niiter day anggaay nayarian da, kaukolan ya makatebek itayo. Singa anengneng tayod eksperiensya nen Julien, imbes ya say kakapuyan na too so imanoen tayo, manpokus tayod saray maong ya kualidad tan abilidad to. Ontan so ginawa nen Jesus ed si apostol Pedro. Wala ra may pankanawnawa ya singa agnapanpiyaan iyan apostol, balet sikatoy nginaranan nen Jesus na Cefas o Pedro ya mankabaliksay bato. On, impropesiya nen Jesus ya si Pedro et magmaliw ya mapekder a singa sakey ya bato.—Juan 1:42.
13, 14. (a) Panon ya atulongan nen Bernabe si Marcos? (b) Panon ya tinulongan na sakey ya elder so kalangweran ya brother? (Nengnengen so litratod gapo na artikulo.)
13 Ontan met so ginawa nen Bernabe ed si Juan ya manngaran met na Marcos. (Gawa 12:25) Diad inmunan impanbiahe nen Pablo tan Bernabe bilang misionero, si Marcos so “managlingkor” da, a nayarin sikato so mangaasikasod saray pankaukolan da. Balet nen akasabi rad Pamfilia, bigla to ran tinaynanan. Kanian si Pablo tan Bernabe labat so nambiahe paarap ed norte ya say dalanen da et delikadon lugar a wala ray tulisan. (Gawa 13:5, 13) Anggaman ontan, antoy siansia nin ginawa nen Bernabe? Say ninengneng to et saray maong a kualidad nen Marcos, aliwan saray kakapuyan to. Agto inisip ya agla napanmatalkan. Imbes, impasal toy Marcos, tan lapud satan et tinmakken ed espiritual. (Gawa 15:37-39) Kalabas na pigaran taon, nen apriso si Pablo diad Roma, wadman met si Marcos, tan sikatoy sakey ed saray angipawit na pakumusta ed saray Kristiano diad Colosas. Tan imbaga ni ingen nen Pablo ya awaten day Marcos no sikatoy onlad sikara. (Col. 4:10) Imadyin yo pa labat so liket nen Bernabe nen manpapatulong si Pablo ed si Marcos diad ministeryo to.—2 Tim. 4:11.
14 Naeksperiensya met itan nen Alexandre, a balo ni labat ya elder. Inkuan to: “Nen kalangweran ak ni, irap koy mangidauloy pikakasi. Imbangat ak na sakey ya elder no panon kon iparaan so sarilik tan magmaliw ya relaks. Imbes ya agto ak la turoen, inikdan to ak na pribilehyo ya regular ya mangidauloy pikakasi diad pantitipon antis na kapapaway. Kanian sinmabi panaon et wala lay kompiyansak ed sarilik.”
15. Panon ya imbalikas nen Pablo so apresasyon tod saray agagi to?
15 No walay naimanom ya maong a kualidad ed sakey ya agi, kasin kokomendaan mo? Diad Roma kapitulo 16, binitla nen Pablo so masulok ya 20 ya agagi, tan saray kualidad da ya papablien to. (Roma 16:3-7, 13) Alimbawa, imbaga nen Pablo ya si Andronico tan Junias et mas abayag lan manlilingkor ed Kristo nen say sikato, ya labay ton ibaga et kokomendaan toy pansusungdo da. Binitla met nen Pablo so ina nen Rufo lapud maaron impangasikaso to ed apostol.
16. Antoy posiblin resulta no komendaan tayo ray kalangweran?
16 Maong so resulta no mangiter tayoy impapuson komendasyon. Laen tayon alimbawa si Rico, ugaw ya taga France, ya kinmapuy so liknaan to lapud kontra so ama to ed pampabautismo to. Inisip nen Rico ya ompan say pampabautismo to la et no aliwa lan menor-de-edad. Maermen met ed pambabalaw na saray kaklase to. Balet oniay imbaga nen Frédéric, sakey ya elder ya angiyaral ed si Rico: “Kinomendaan koy Rico ta say rason ya sikatoy susumpaen na arum et lapud makpel ton ibabaga iray sisiaen to.” Lapud satan ya komendasyon, nagmaliw ya mas determinado si Rico ya onaligwas tan tinmulong itan pian mas onapit so ulopan da nen ama to. Abautismoan si Rico nen 12 años to.
17. (a) Panon tayon natulongan iray brother pian onaligwas ira? (b) Panon ya impanengneng na sakey ya misionero so personal ya interes ed saray kalangweran ya brother, tan antoy resulta?
17 Diad kada pangibalikas tayoy apresasyon ed saray agagi lapud maabig ya agawaan da, papakiwasen tayo ran gawaen ni anggaay nayarian da ya lingkoray Jehova. Imbaga nen Sylvie,* ya pigaran taon lan manlilingkor ed Bethel diad France, ya sarag met ya komendaan na saray sister iray brother. Naimano to ya wala ray detalyin naapresya na saray bibii ya nayarin agnaobserbaan na saray lalaki. Kanian “saray makapaseseg ya salita da et onarum ed komendasyon na saray eksperiensyadon brother.” Imbaga to ni: “Ipapasen kon obligasyon so pangiter na komendasyon.” (Uli. 3:27) Si Jérôme, ya misionero ed French Guiana, et dakel lay atulongan ton kalangweran ya brother ya magmaliw ya kualipikado parad panagmisionero. Imbaga to: “Naimanok ya no komendaan ko ray kalangweran ya brother ed espesipikon bengatla ya agawaan dad ministeryo, odino lapud balibalin komento ra, mas walay kompiyansa rad sarili da. Kanian lalon onaligwas iray abilidad da.”
18. Akin et maabig so pangipasal tan pikimey ed saray kalangweran ya brother?
18 Napaseseg tayo met iray agagi ya onaligwas diad pangipasal tan pikimey tayod sikara. Alimbawa, nayarin iyasain na sakey ya elder so kalangweran ya brother ya marunong ed computer ya mangi-print na saray impormasyon ed jw.org ya makapaseseg ed saray maedad la ya anggapoy computer da. Odino no walay kimey ya kaukolan ya gawaen ed Kingdom Hall, anto kasi no mangitagar kay kalangweran ya brother ya mangibad sika? No ontan so gawaen mo, naobserbaan mo ray abilidad na saray kalangweran, nakomendaan mo ra, tan nanengneng mo no antoy resulta.—Uli. 15:23.
19, 20. Akin ya nepeg tayon tulongan so arum ya onaligwas?
19 Nen pinili nen Jehova si Josue ya mangidaulo ed saray Israelita, ingganggan Toy Moises ya ‘bilinen’ tan “pabiskegen” toy Josue. (Basaen so Deuteronomio 3:28.) Diad panaon tayo, ondarakel so totoon malabay ya mandayew ed si Jehova. Kanian kaukolan tayo ray kualipikadon brother ya mangidaulo. Amin tayo ran Kristiano—aliwan saray elder labat—so makatulong ed saray kalangweran ya brother tan saray balo ni pian niiter day anggaay nayarian da. Bilang resulta, ondakel so payunir tan ondakel met so brother ya “kualipikadon manbangat ed arum.”—2 Tim. 2:2.
20 Balanglan kabiangan itayo na baleg a kongregasyon odino melag a grupo ya asingger lan magmaliw a kongregasyon, manplano tayo parad arapen. Nagawaan tayo itan no aligen tayoy Jehova, ya say lanang ya nenengnengen to et say kamaongan na saray lingkor to.
^ par. 17 Sinalatan so ngaran.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn p. 6 “Say Dios et Aro”***
Kanta 3
“Say Dios et Aro”
(1 Juan 4:7, 8)
1. Say Dios aro tan inkuan ton,
‘Aroen yo so dalan ko.’
No aroey Dios tan totoo,
Gawan ma’big nalusbo.
Makana ya’d kabibilay;
Anapen ’tan a bilay.
Kriston aro ag-onsaew.
Kriston aro ibesngaw.
2. Aro’d Dios tan ed katuaan;
Sarayay mamakiwas.
Onsaew tayo no bilang;
Tulong toy wadtan lawas.
Say aro manangitepel;
Say aro agmaimon.
Ipatnag iya’d agagi.
Aro a masimoon.
3. Imbel agyo aabul’yan;
Agpadaeg ed satan.
No diad Dios ka paiwanwan;
’Bangat to ’rayan ganggan:
Aro’d Dios tan ed totoo,
Tan no panoy mangaro.
Lawas ipatnag so aro,
Aligey Ama tayo.
(Nengnengen met so Mar. 12:30, 31; 1 Cor. 12:31–13:8; 1 Juan 3:23.)
^ ***sn p. 76-77 “Saya so Dalan”***
Kanta 65
“Saya so Dalan”
(Isaias 30:20, 21)
1. Akabatan mo lay
Dalan na kare’nan.
Sayan dalan so
Niletneg la nensaman.
Bangat ’ya nen Kristo,
Boses toy nadngelan;
Dala’y kareenan,
Diad Biblia na’ralan.
(KORO)
Sayay Dalan ya ompugta’d bilay.
Ag-onsuawi tan ag-onlilingay!
Bilin na Dios: ‘Saya so Dalan;
Mansiansia dia, ta Saya so Dalan.’
2. Mansiansia ti’d saya,
Dalan ’ya na aro.
Dios so angibangat,
Inwanwan to tayo.
Aro to et sigpot,
Masimoon, matua.
Dalan ’ya na aro;
Kalaktip toy gawa.
(KORO)
Sayay Dalan ya ompugta’d bilay.
Ag-onsuawi tan ag-onlilingay!
Bilin na Dios: ‘Saya so Dalan;
Mansiansia dia, ta Saya so Dalan.’
3. Dalan ’ya na bilay,
Dia so pankurangan.
Oniay sipan na Dios:
Sayay sanka’bigan,
Ompugta’d aroan,
Tan ed kareenan.
Dalan parad bilay,
Dios pisalamatan.
(KORO)
Sayay Dalan ya ompugta’d bilay.
Ag-onsuawi tan ag-onlilingay!
Bilin na Dios: ‘Saya so Dalan;
Mansiansia dia, ta Saya so Dalan.’
(Nengnengen met so Sal. 32:8; 139:24; Uli. 6:23.)
^ ***sn p. 101 “Labay Ko”***
Kanta 84
“Labay Ko”
(Lucas 5:13)
1. Si Jesu-Kristo maaro,
Tinaynan toy ayaman to.
Diad dalin et linma,
Pian ipaamta
So Salita na Ama to.
Totoo et niligliwa,
Pinaabig toy beblay da.
Matoor ed maarin kimey to.
Maaron kuan to: “Labay ko.”
2. Inter nen Jehova’y tulong,
Say matoor ya aripen,
A panliliketan
Ti’n pikimeyan,
Pian mauyamoy anapen.
Tuan aro et ipaliknam
Ed saray mankaukolan.
No ulila ker’wen toy tulong mo,
Sirin ikuan mon: “Labay ko.”
(Nengnengen met so Juan 18:37; Efe. 3:19; Fil. 2:7.)
^ ***sn p. 85 Bayuboan so Kualidad ya Aro***
Kanta 72
Bayuboan so Kualidad ya Aro
(1 Corinto 13:1-8)
1. Diad Dios ipipikasi tayon
Naalig so kualidades to,
Nagkalautla ed say aro
Ya itarok na espiritu.
Inkakpel, abilidad tayo
Andi-kana no andiay aro.
Sirin, say aro bayuboan
Pian Jehova’n Dios naliketan.
2. Agmagenap so kakabatan
Pian kinmarneroy nabangatan.
Nepeg diad salita tan gawa
Ipatnag ya inaro ti’ ra.
Say aro et nakaukolan
Pian ag-onsuko’d kairapan.
Sungdoan to so ami’ bengatla.
On, aroy agbalot mangangga.
(Nengnengen met so Juan 21:17; 1 Cor. 13:13; Gal. 6:2.)
^ ***sn p. 94 Mamerdona***
Kanta 77
Mamerdona
(Salmo 86:5)
1. Maaroy Jehova,
Say Anak to intarya.
Kasalanay naperdona
Tan patey naandi la.
No peteg a magbabawi,
Perdona so onsabi.
Base ed dondon nen Kristo,
Diad ngaran to mikasi.
2. Saray mapangasi,
Kasian ira na Dios.
Ipatnag tayoy empatya,
Mamerdonan mabulos.
Nepeg a manaanosan
Tan agmansasakitan;
Igalang iray agagi,
Lawas a manaroan.
3. Inkamapangasi,
Nepeg ti’n bayuboan.
Ta pian agmaniimbelan
Tan agmanbabarongan.
Say aro nen Jehova’n Dios,
Agbalot ’tan nipara,
Sirin aligey Jehova;
Nepeg a mamerdona.
(Nengnengen met so Mat. 6:12; Efe. 4:32; Col. 3:13.)
^ ***sn p. 96 Say Pakayari na Kaabigan***
Kanta 79
Say Pakayari na Kaabigan
(Efeso 4:32)
1. Salamat lapud akabat ti’ Dios,
Kanian naamtaan:
Anggan sikatoy makapanyari,
Napnoy aro, kaabigan.
2. Pinaseseg nen Kristoy maermen
Ya agla manpaga.
Pako tan awit to et anlemew,
Niiter toy tuan ligliwa.
3. Si Jehova’n Dios tan Kristo Jesus,
Maong ya ehemplo.
Say empatya tan kaabigan da,
Lawas ya ipatnag tayo.
(Nengnengen met so Miq. 6:8; Mat. 11:28-30; Col. 3:12; 1 Ped. 2:3.)
^ ***sn p. 52 Tulongan Iray Maletey***
Kanta 42
Tulongan Iray Maletey
(Gawa 20:35)
1. Anggaman dakel so
kaleteyan tayo,
Siansian si Jehova
et maasikaso.
Alay pangasi to,
baleg so aro to.
Diad maermen,
ipatnag met ’tan ya aro.
2. Ipatnag so empatya’d
saray maletey
Ta anggan diad biang da met,
Kristoy inatey.
Dios so akanggawa,
pabiskegen to ra.
Milikna ti’d sikara,
punasey lua ra.
3. Imbes a kondenaen,
lawas tandaan:
Maletey napabiskeg
diad kaabigan.
Komon ta maseseg
ed panamabiskeg.
Tulongan tayo
iran nainawaan.
(Nengnengen met so 2 Cor. 11:29; Isa. 35:3, 4; Gal. 6:2.)
^ ***sn p. 147 Awaten Ira Tekep na Inkamaparawes***
Kanta 124
Awaten Ira Tekep na Inkamaparawes
(Gawa 17:7)
1. Tua a maparawes ka, O Jehova.
Aasikasoen moy ami’ pinalsa.
Amin et iikdan
moy agew tan uran,
Iter mo’d pusoy panliketan.
No say maniirap, tulongan tayo,
Naaalig ti’ Dios, bilang anak to.
Jehova’y manumang ed tuan kamaongan,
Tan impatnag ti’n kaabigan.
2. Dakel iray maong a pansumpalan,
Na itulong tayo’d mankaukolan.
On, siopaman ni ra,
iyansakit ti’ ra,
Tan taryaan ya impapuso.
Singa si Lidia, kuan ton: ‘Tuloy kayo.’
Parawesen ti’ ra diad abung tayo.
Naiimanoy Dios so inkamabulos
Tayon mangalig ed sikato.
(Nengnengen met so Gawa 16:14, 15; Roma 12:13; 1 Tim. 3:2; Heb. 13:2; 1 Ped. 4:9.)
^ (1 Cor. 15:42-53) Kanian ontan met so kioli na saray inaatey. Intanem itan ed kabubulok, paolien itan ed agkabubulok. 43 Intanem itan ed kabandayan, paolien itan ed gloria. Intanem itan ed kakapuyan, paolien itan ed pakayari. 44 Intanem itan a pisikal a laman, paolien itan ya espiritual a laman. No wala so pisikal a laman, wala met so espiritual a laman. 45 Ta onia met so nisulat: “Say inmunan too a si Adan et nagmaliw a mabilay a kamarerwa.” Say unor ya Adan et nagmaliw a manangiter-bilay ya espiritu. 46 Anggaman ontan, say inmuna et aliwan samay espiritual, noagta samay pisikal, insan samay espiritual. 47 Say inmunan too et nanlapud dalin tan gawa ed dabok; say komaduan too et nanlapud tawen. 48 No panon a samay sakey et gawa ed dabok, ontan met iramay gawa ed dabok; tan no panon a samay sakey et mangatatawen, ontan met iramay mangatatawen. 49 Tan kapara tayo imay too a pinalsa na Dios manlapud dabok, kanian magmaliw itayo met a kapara na samay too a linma ed tawen. 50 Balet ibagak iya, agagi, a say laman tan dala et agmakatawir ed panarian na Dios, tan agmet natawir na kabubulok so agkabubulok. 51 Nia! Ibagak ed sikayo so sakey a sagradon sekreto: Ag-itayon amin onugip ed ipapatey, noagta nauman itayon amin, 52 diad sakey a bekta, diad kakirem na mata, legan na unor a trumpeta. Ta ontanol so trumpeta, tan saray inaatey et napaoli ya agnabulok, tan sikatayoy nauman. 53 Ta sayan nabulok et nepeg a mangisulong na agkabubulok, tan sayan ompatey et nepeg a mangisulong na ag-ipapatey.
^ (Mat. 6:19-34) “Agkayo la mantitipon na saray kayamanan diad dalin, a walaray bokbok tan lati a manderal, tan walaray matakew ya onloob tan mantakew. 20 Imbes, mantipon kayo na saray kayamanan ed tawen, ya anggapo iray bokbok tan lati a manderal, tan anggapo iray matakew ya onloob tan mantakew. 21 Ta no iner so kawalaan na kayamanan mo, diman met so kawalaan na pusom. 22 “Say lamparaan na laman et say mata. Kanian, no say matam et simpli, magmaliw a maliwawa so interon laman mo, 23 balet no say matam et mauges, magmaliw ya ambilunget so interon laman mo. No say liwawan walad sika et kabilungetan manaya, agaylay bilunget na satan! 24 “Anggapo so nayarin manpaaripen ed duaran katawan; ta balanglan busolen to imay sakey tan aroen to imay sananey, odino sikatoy mansiansia ed sakey tan mudmoraen to imay sananey. Agkayo nayarin manpaaripen ed Dios tan ed saray Kayamanan. 25 “Nisengeg ed saya et ibagak ed sikayo, Agkayo la mapagpaga ed bilay yo no antoy kanen yo odino inumen yo, odino ed saray laman yo no antoy ikawes yo. Agta mas mabli ni so bilay nen say kanen tan mas mabli ni so laman nen say kawes? 26 Imano yo pan maong iray ontitikyab a kamanokan, ta ag-ira mantatanem na bukel odino manaani odino mantitipon diad saray kamalir, balet papakanen ira na Ama yo ed tawen. Agta mas mabli kayo ni nen say sikara? 27 Siopa ed sikayo so makapangarum na sankasiko ed dukey na bilay to lapud pampapaga to? 28 Ontan met, akin a pampapagaan yo so ikawes yo? Imano yon maong iray lirio ed uma, no panon so ibabaleg da, ta ag-ira mansasagpot, odino manggagaway ikawes da, 29 balet ibagak ed sikayo ya anggan si Solomon, a sankayamanan lan too, so ag-akapankawes a singa sakey ed saraya. 30 Kanian, no kakawesan na Dios iray tanaman ed uma, a wala natan insan nabuas et ibuntok ed apoy, agta mas lalon kawesan to kayo, sikayoran walaan na melag a pananisia? 31 Kanian agkayon balot manpapaga ya ibaga yon, ‘Anto kasi kanen mi?’ odino, ‘Anto kasi inumen mi?’ odino, ‘Anto kasi isulong mi?’ 32 Ta sarayan amin a bengatla so panseseetan ya anapen na saray nasyon. Ta amta na Ama yo ed tawen a nakaukolan yo irayan amin. 33 “Itultuloy yo sirin ya anapen nin unona so panarian tan say inkatunong to, tan sarayan amin a bengatla so niarum ed sikayo. 34 Kanian, agkayon balot mapagpaga nipaakar ed ontumbok ya agew, ta say ontumbok ya agew et nawalaan na saray kapagaan ton dili. Magenap la parad kada agew so kaugsan ton dili.
^ ***w13 12/15 p. 18-19 ‘Nodnonot Yo Iyan Agew’***
5 Balet, antoy kaukolan ya gawaen na saray Israelita antis iran nibulos? Ngalngali la spring equinox ed saman diad bulan na Abib odino Nisan, 1513 B.C.E. Imbaga na Dios ya diad komasamplon agew na saman ya bulan, kaukolan ya manparaan iray Israelita parad agew na Nisan 14. Ginmapo iman ya agew diad pansirunget, ta diad saray Hebreo et onggagapoy sanagew manlapud kaselek na agew anggad onsublay ya iselek na agew. Diad Nisan 14, kaukolan ya mamatey na kalakian ya karnero (odino kanding) so kada pamilya tan ipuranis day dala to diad duaran lusek na puerta tan diad bandad tagey na puerta na abung da. (Exo. 12:3-7, 22, 23) Kaukolan dan kanen so inkalot ya karnero, anggapoy lebaduran tinapay, tan ampait a pisipising. Tan ondalan so anghel na Dios ed dalin na Ehipto tan pateyen toy amin ya panguloan ya Ehipsio, balet makaliktar iray matulok ya Israelita. Insan la nibulos so totoo na Dios.—Exo. 12:8-13, 29-32.
6 Kaukolan ya nodnonoten na saray Israelita so inkibulos da. Inkuan na Dios ed sikara: “Nodnonoten yo so sayan agew, tan agamilen yo a sakey a piesta ed kinen Jehova. Pati dia ed saray kailalakan yo agamilen yo a piesta a panuliranan a magnayon.” Say Paskua et kaukolan ya tumbokan na pitoy agew ya selebrasyon. Anggaman diad Nisan 14 so aktual ya agew na Paskua, tatawagen met ya Paskua so interon waloy agew ya selebrasyon. (Exo. 12:14-17; Luc. 22:1; Juan 18:28; 19:14) Say Paskua et sakey ed saray piesta (“anibersaryo,” The Bible in Living English) ya ingganggan ed saray Hebreo a tinaon ya selebraan.—2 Awa. 8:13.
7 Lapud Judio si Jesus tan saray apostol to, sakop ira na Mosaikon Ganggan. Kanian, sinelebraan da so tinaon ya Paskua. (Mat. 26:17-19) Diad samay unor lan Paskua, inggapo nen Jesus so balon selebrasyon a kaukolan ya tinaon a nodnonoten na saray patumbok to—say Pangdem na Katawan. Balet diad anton agew da iya gawaen?
PANGDEM NA KATAWAN—ANTON AGEW?
8 Kayarin mismo na impanselebra day unor tan makasulatan a Paskua, inggapo nen Jesus so Pangdem na Katawan. Kanian diad parehon agew so impanselebra dad Pangdem na Katawan tan Paskua. Balet ompan naimanom ya nandumaay agew na panseselebra tayoy Memoryal na impatey na Kristo ed Paskua na saray Judio natan. Akin et nandumaan? Naamtaan tayoy ebat no imanoen tayoy ganggan na Dios ed saray Israelita. Kayarin imbaga nen Moises a nepeg ya ‘pateyen na muyong na Israel’ so kordero, impalinew to no dinan a parte na Nisan 14 da itan gawaen.—Basaen so Exodo 12:5, 6.
9 Base ed Exodo 12:6, kaukolan ya pateyen so kordero “no labi.” Say impangipatalos na arum ed satan, kaiba lay Tanakh na saray Judio, et “diad pansirunget” odino “kaselek na agew.” Kanian kaukolan ya pateyen so kordero kaselek na agew balet legan ya wala ni liwawa, salanti diad gapo na Nisan 14.
10 Kalabas na panaon, inisip na arum ya Judio a mangalay dakel ya oras so pamatey ed amin ya korderon aawiten ed templo. Kanian, abaloan dan say tutukoyen na Exodo 12:6 et say sampot na Nisan 14, kayari kaagwan anggad kaselek na agew. Balet no ontan, kapigan so pangan dad satan? Imbaga nen Professor Jonathan Klawans ya nayarin say impangan dad satan et diad Nisan 15. Balet inamin to ya ag-iya espisipikon ibabaga na libro na Biblia ya Exodo. Imbaga to met ya ag-ingen binitla na saray sulsulat na Rabbi no panon ya seselebraan so Seder [Paskua] antis ya aderal so Templo nen 70 C.E.
11 Kanian, kapigan sinelebraan so pangdem ed Paskua nen 33 C.E.? Antis na Paskua nen Nisan 13, legan a manasingger so agew a “nepeg ya iyapay so bagat ed paskua,” imbaki nen Jesus si Pedro tan Juan: “La kayo tan iparaan yoy pangdeman tayo ed paskua.” (Luc. 22:7, 8) ‘Et sinmabi so agew’ pian kanen so pangdem ed Paskua, kaselek na agew ed Nisan 14, Huebes na labi. Kinan itan nen Jesus kaiba iray apostol to, insan to inggapo so Pangdem na Katawan. (Luc. 22:14, 15) Diad saman a labi et inaresto tan inusay si Jesus. Tan impasak ed panamairapan a kiew diad bandad kaagwan na Nisan 14, tan inatey ed ngarem. (Juan 19:14) Kanian, “si Kristo a paskua tayo et nibagat” diad parehon agew na impamatey ed kordero parad Paskua. (1 Cor. 5:7; 11:23; Mat. 26:2) Tan imponpon si Jesus antis na Nisan 15.—Lev. 23:5-7; Luc. 23:54.
MEMORYAL YA PAKAARALAN MO
12 Pawilen tayo pa imay agawad Ehipto. Imbaga nen Moises ya kaukolan ya nodnonoten na totoo na Dios so Paskua; sakey itan ya “magnayon” a ganggan. Bilang kabiangan na tinaon ya Paskua, tepetan
^ ***w14 1/15 p. 19-20 Panggaway Makabat Iran Desisyon Legan ya Kalangweran Ni***
yoy pambilay. Kasin say pilien yon trabaho et mankaukolan labat na daiset ya panangipasal? Saray arum ed sikayo ran kalangweran a Kristiano et manaayam ed saray lugar ya mairap so bilay; say arum et diad angkabaleg iran syudad. Diad interon mundo, nandurumay personalidad, abilidad, eksperiensya, hilig, tan espiritual a kalat na saray kalangweran. Nayarin midumaan kayod arum ya kalangweran natan, singa say kalangweran ya si Moises ed saray Hebreon kalangweran ed Ehipto nensaman. Lapud manaayam ed palasyo na ari, mayaman tan de-aral si Moises, balet ta saray kalangweran ya Hebreo et ariripen labat. (Exo. 1:13, 14; Gawa 7:21, 22) Singa sikayo, nambilay irad sakey ya panaon ya kaukolan day manggawa na importante iran desisyon. (Exo. 19:4-6) Kaukolan ya mandesisyon so balang sakey no antoy gawaen tod bilay to. Si Moises et pinili ton gawaey linawa nen Jehova.—Basaen so Hebreos 11:24-27.
8 Tutulongan kayo nen Jehova ya manggawa na makabat iran desisyon. Sikatoy mangiiter na saray simbawa panamegley na saray prinsipyo ya niyaplika yo antokaman so sirkumstansya yo. (Sal. 32:8) Niarum ni, natulongan kayo na saray Tasi ya atateng yo tan saray elder ed kongregasyon no panon yon iyaplika iratan ya prinsipyo. (Uli. 1:8, 9) Pantongtongan tayo natan so taloran prinsipyo ed Biblia ya makatulong ed sikayon manggaway makabat iran desisyon a walay maabig ya epekto tod arapen yo.
TALORAN PRINSIPYO ED BIBLIA YA MANGIGIYAD SIKAYO
9 Anapen nin unona so Panarian na Dios tan say inkatunong to. (Basaen so Mateo 6:19-21, 24-26, 31-34.) Papagalangan kayo nen Jehova lapud iikdan to kayoy kawayangan ya mandesisyon no antoy gawaen yod panaon yo. Agto ibabaga ya usaren yoy amin a panaon yod panagpulong. Balet, angiter si Jesus na sakey a prinsipyo ya mangibabangat ed sikatayon anapen nin unona so Panarian. No iyaplika yo itan, mas dakel so pankanawnawa yon ipanengneng so panangaro yod Dios tan totoo, tan say apresasyon yod ilalon bilay ya andi-angga. Legan yon nononoten so nipaakar ed panangasawa tan pananap na pambilay, ikonsidera no kasin say desisyon yo et gawaen to kayon mapagpaga ed saray materyal a bengatla, odino niyuna yoy Panarian na Dios tan say inkatunong to.
10 Panliketay panlingkor ed arum. (Basaen so Gawa 20:20, 21, 24, 35.) Sayan importantin prinsipyod bilay et maar-aron imbangat ed sikatayo nen Jesus. Sikatoy malikeliket lapud ginawa toy linawa na Ama to imbes a say labay to. Naliliketan si Jesus no nanenengneng ton aawaten na totoo so maong a balita. (Luc. 10:21; Juan 4:34) Nayarin alikna yo met la itan a liket diad intulong yod arum. No ibase yo ray desisyon yo ed satan ya prinsipyon imbangat nen Jesus, seguradon magmaliw kayon maliket tan napaliket yoy Jehova.—Uli. 27:11.
11 Say panlilingkor tayod si Jehova so talagan panlalapuan na liket tayo. (Uli. 16:20) Mapatnag ya alingwanan itan nen Baruc, say sekretaryo nen Jeremias. Walay panaon ya agla maliket ed panlilingkor tod si Jehova. Imbaga nen Jehova ed sikato: “Aanapen mo iray angkakabaleg a bengatla parad inkasika. Agmo la iratan aanapen. Ta idapok so desyang ed amin a totoo, . . . tan iter ko ed sika so bilay mo bilang samsam diad amin a pasen a laen mo.” (Jer. 45:3, 5, NW) Parad sika, anto kasi mamaliket ed si Baruc? Kasin say pananap na saray angkakabaleg a bengatla odino say pakaliktar ed kaderal na Jerusalem bilang matoor a lingkor na Dios?—Sant. 1:12.
12 Say sakey ya brother ya akaliknay liket ed panaglingkor ed arum et si Ramiro. Inkuan to: “Nanlapu ak ed mairap bilay ya pamilya diad sakey a baryo ed Andes Mountains. Kanian nen imbaga nen kuyak ya panaralen to ak ed unibersidad, talagan balbaleg iman ya pankanawnawa. Balet agano ak nin abautismoan ya Tasi nen Jehova, tan walay sananey a pankanawnawan niiter ed siak—inimbitaan ak na sakey a payunir ya milad sikato ed sakey ya melag a baley pian manpulong. Linma ak diman, inaral koy mankatli, tan angilukas ak na barbershop pian nasuportaan koy sarilik. Nen inyopresi mi panangiyaral na Biblia ed totoo, dakel so angawat. Ag-abayag, akiulop ak ed balon kongregasyon ya manguusar ed sakey a lokal a lenguahe. Natan et samploy taon ak lan full-time ya ministro. Anggapo lay arum ya propesyon a makapangiter ed liket ya naliliknak legan kon tutulongan iray totoo ya naaralan so maong a balita diad sarili dan lenguahe.”
13 Panliketay panlingkor ed si Jehova legan ya kalangweran ni. (Basaen so Eclesiastes 12:1.) Agyo iisipen ya kaukolan yo ni makalmoy balibalin trabaho pian makapanlingkor kayod si Jehova. Say sankaabigan ya pangigapod interon puson panaglingkor ed si Jehova et legan ya kalangweran ni. Daiset ni responsabilidad ed pamilya na dakel a kalangweran tan walay kasil na laman tan biskeg dan manggawad saray mairap ya asainmin. Antoy labay yon gawaen parad si Jehova legan ya kalangweran kayo ni? Ompan labay yoy manpayunir. Nayarin labay yoy ontulong ed kongregasyon ya mansasalitay sananey ya lenguahe. Odino wala ni ray nanenengneng yon paraan pian mas dakel so nagawaan yod kongregasyon yo natan. Antokaman so kalat yod panaglingkor, kaukolan ya walay pananapan yoy pambilay. Itepet yod sarili yo: ‘Antoy pilien kon trabaho, tan panon karukey ya panangipasal so kaukolan kod satan?’
^ ***w14 2/15 p. 10 Manliket ed Pankasal na Kordero!***
bansal to. Diad Apocalipsis 21:2, say nobya et nikomparad sakey a syudad, say Balon Jerusalem, tan sikatoy “kinawesan a marakep parad piasawaan to.” Walad sayan syudad ed tawen so “gloria na Dios” tan masmasnag, “singa say sankamablian a bato, singa baton jaspe a maliwliwawan singa kristal.” (Apo. 21:10, 11) Balibali so impaneskribe na libro na Apocalipsis ed kasnagan na Balon Jerusalem. (Apo. 21:18-21) Kanian talagan makapadinayew so itsura na nobya! Duga met labat itan ta say bansal et nagawad tawen.
9 Inyakar so nobya ed Nobyo to—say Mesianikon Ari. Abayag to lan ipaparaan so nobya to, a “lilinisan tan uurasan toy danum na salita na Dios.” Say nobya et “masanto tan andian na pakabalawan.” (Efe. 5:26, 27) Nepeg met ya marakep so kawes na nobya parad sayan okasyon. Tan talagan marakep! ‘Say kawes to et walaan na balitok,’ tan sikatoy ‘niyakar ed ari tan akakawes na ginansilyo.’ Diad pikasal tod Kordero, say nobya et “naabuloyan a mangisulong na masileng, malinis, tan pinon lienzo, ta say kabaliksan na pinon lienzo et saray matunong a gawa na saray masanto.”—Apo. 19:8.
“ASABI LA SO KASAL”
10 Basaen so Apocalipsis 19:7. Kapigay pankasal na Kordero? Anggano “akaparaan la so nobya to” parad pankasal da, saray onsublay ya nabasa ed Apocalipsis 19 et aliwan nipaakar ed aktual ya bansal da. Imbes, nabasa ditan iray nagawad bandad sampot na baleg a kairapan. (Apo. 19:11-21) Kasin labay ya ibaga na satan ya say pankasal da et antis ya nasumpal na Nobyon-Ari so panatalo to? Andi. Saray pasingawey ed libro na Apocalipsis et agnisulat unong ed mantutumbokan ya nagawa. Diad koma 45 ya Salmo, nagawa so bansal kayarin ibalkes na Arin Jesu-Kristo so espada to tan atalo to la ray kalaban to.—Sal. 45:3, 4.
11 Nibaga tayo sirin ya oniay mantutumbokan ya nagawa: Unona, ipaakseb so panangukom ed “bantog a balangkantis,” say Makapanyarin Babilonia, say sankamundoan ya empiryo na palson relihyon. (Apo. 17:1, 5, 16, 17; 19:1, 2) Insan deralen na Kristo so arum nin kabiangan na mauges ya sistema nen Satanas diad Armagedon, say “guerra a nagawa ed baleg ya agew na Dios a Makapanyarin-amin.” (Apo. 16:14-16; 19:19-21) Kayari na satan, sumpalen na Sundalon-Ari so panatalo to diad pangibasileng tod si Satanas tan saray demonyo to diad kaaralman, a ditan et singa inatey so kipapasen da.—Apo. 20:1-3.
12 Legan na kiwawala na Kristo, saray alanaan a Kristiano ya manampot lay bilay da diad dalin et napaoli ed tawen. Kayari kaderal na Makapanyarin Babilonia, tiponen nen Jesus iray nakekeran membro na nobya to. (1 Tes. 4:16, 17) Antis sirin ya onggapo so guerra ya Armagedon, wala lad tawen so amin a membro na “nobya.” Kayari na Armagedon, mankasal la so Kordero. Seguradon malikeliket itan a bansal! “Maliket iramay naimbitaan ed ponsia na kasal na Kordero,” so kuan na Apocalipsis 19:9. On, maliket so 144,000 ya membro na nobya. Tan manleppuay liket na Nobyon-Ari lapud kaiba to la so kompleton bilang na saramay kaiba ton manuley,
^ ***w14 2/15 p. 26-27 Tepetepet na Saray Manbabasa***
TEPETEPET NA SARAY MANBABASA
Antoy basiyan na saray Judio nen inmunan siglo akin et ‘tatalaranan’ day Mesias?
▪ Nen panaon nen Juan a Managbautismo, “mantatalaran iray totoo tan oniay nononoten dan amin nipaakar ed si Juan: ‘Sikato la kasi imay Kristo?’” (Luc. 3:15) Akin ya tatalaranan na saray Judio ed saman a panaon so isabi na Mesias? Walay pigaran rason.
Nen nianak si Jesus, nampanengneng so anghel nen Jehova ed saray pastol ya mamabantay ed saray karnero da diad kaumaan ya asingger ed Betlehem. (1) Imbalita na anghel: “Nianak ed sikayo natan ed syudad nen David so sakey a Manangilaban, say Kristo a Katawan.” (Luc. 2:8-11) Kayari to, “akiulop ed anghel so dakerakel nin anghel, ya indaydayew da so Dios, a kuan da: ‘Nigloria so Dios ed katawenan, tan diad dalin et niwala so deen ed saray totoon aabobonan to.’”—Luc. 2:13, 14.
Seguradon baleg so epekto na satan a balita ed saraman ya mapaabeban pastol. Linma ran tampol ed Betlehem insan nen nalmo day Jose tan Maria tan say ugaw nin Jesus, “impakabat da imay nibaga ed sikara nipaakar ed sayan ugaw.” Bilang resulta, “nikelkelawan so amin ya akadngel ed saray bengatlan imbaga na saray managpastol.” (Luc. 2:17, 18) Ipapanengneng na saramay salitan “amin ya akadngel” ya wala ni arum ya angibagaan na saray pastol likud ed si Jose tan Maria. Insan nen pasempet la ra, “inggloria tan indaydayew da so Dios lapud amin a bengatlan nadngel tan anengneng da, unong a nibaga ed sikara.” (Luc. 2:20) On, ag-insekreto na saraman a pastol iray maong a bengatlan nadngelan da nipaakar ed Kristo!
Nen inyakar di Maria so panguloan ya anak dad Jerusalem pian ipresentad si Jehova bilang panangunor ed Mosaikon Ganggan, wadman si propetesan Ana, tan “akisalamat ed Dios tan intongtong to so ugaw ed amin na saramay manatalaran ed kiliktar na Jerusalem.” (2) (Luc. 2:36-38; Exo. 13:12) Kanian nantultuloy ya kinmayat so balita nipaakar ed Mesias.
Kayari to, “wala ray astrologo a nanlapu ed bukig a linma ed Jerusalem, ya inkuan da: ‘Iner so kawalaan na samay nianak ya ari na saray Judio? Ta anengneng mi so bitewen to sanen wala kami ed bukig, kanian linma kami dia pian sikatoy igalang mi.’” (Mat. 2:1, 2) Nen nadngel itan nen Arin Herodes, “sikatoy agonigon ontan met na amin a kaiba to ed Jerusalem; tan sanen tinipon to so amin a manunan saserdote tan eskriba na saray totoo, tinepetan to ra no iner so pangiyanakan ed Kristo.” (3) (Mat. 2:3, 4) Dakel sirin so akabalitan sinmabi la imay insipan a Mesias!
Base ed Lucas 3:15, iisipen na arum a Judio ya si Juan a Managbautismo so Kristo. Balet pinatunda nen Juan itan ya espikulasyon nen imbaga ton: “Samay onsabin katumbokan ko et mas mabiskeg nen siak, ya agak anggan makanepegan a mangekal ed sandalyas to. Sikato so manbautismo ed sikayo ed masanton espiritu tan ed apoy.” (Mat. 3:11) Lapud satan ya imbaga nen Juan, segurado ya lalon tinalaranan na saray Judio so Mesias.
Kasin kinuenta na saray Judio nen inmunan siglo so panaon na isabi na Mesias base ed samay propesiya nipaakar ed 70 simba ya nabasad Daniel 9:24-27? Posible, balet agtayo segurado. Diad tua, nen panaon nen Jesus et dakel so mankokontraan ya interpretasyon nipaakar ed 70 simba, tan arawdawi iratan ed pakatalos tayo natan.
Saray Essenes, Judion sekta ya say panagbilay da et singa saray monghe, et manisian duaran Mesias so onsabi anggad manampot so 490 taon, balet agtayo segurado no imbase da itan ed propesiya nen Daniel. Anggano ontan bilang so ginawa ra, imposiblin panisiaan na karaklan a Judio so kalkulasyon na ontan ya sekta.
Wala ray Judio nen komaduan siglo C.E. ya manisian samay 70 simba et manlapud impakaderal na inmunan templo nen 607 B.C.E. anggad impakaderal na komaduan templo nen 70 C.E. Papanisiaan balet na arum ya asumpal itan a propesiya nen panaon na saray Maccabeo nen komaduan siglo B.C.E. Kanian agtalaga malinew ed sikara no panon ya kuentaen so 70 simba.
No dugay pakatalos na saray Judio nen inmunan siglo C.E. ed samay 70 simba, inusar komon itan na saray apostol tan arum nin Kristiano nen inmunan siglo bilang prueba ya dugaruga so insabi na Mesias diad panaon nen Jesu-Kristo. Balet anggapoy ebidensya ya ginawa da itan.
Wala ni sakey ya punton marakep ya ikonsidera. Mabetbet ya idadanet na saray angisulat ed Ebanghelyo ya wala ray espisipikon propesiya ed Hebreon Kasulatan ya asumpal ed si Jesu-Kristo. (Mat. 1:22, 23; 2:13-15; 4:13-16) Balet anggapon balot ed sikara so angisulat ya say impanbilay nen Jesus diad dalin et walay koneksion tod samay propesiya nipaakar ed 70 simba.
Bilang sumaryo: Agtayo segurado ya diad panaon nen Jesus et dugay pakatalos na saray totoo ed samay propesiya nipaakar ed 70 simba. Balet nabasad Ebanghelyo so arum ya makatunongan iran rason no akin ya ‘tatalaranan’ na saray totoo so Mesias.
[Saray paimano ed leksab]
Agnabasad Biblia ya angansion iramay anghel nen nianak si Jesus.
Ompan itepet tayo, Akin et naisip na saramay astrologo so inkianak na “ari na saray Judio” nen anengneng da so “bitewen” ed Bukig? Agta posible ya abalitaan day inkianak nen Jesus legan iran manbiabiahe ed Israel?
Nabasa so pakatalos tayod propesiya nipaakar ed 70 simba diad libron Anto so Peteg ya Ibabangat na Biblia? diad pahina 197-199.
^ ***w14 3/15 p. 32 Say Salitam—Kasin “On insan Andi”?***
lanang met nen Pablo so salita to. (2 Cor. 1:19) Agmanguman-uman so nonot to tan agmangisisipan ‘unong ed laman.’ (2 Cor. 1:17) Imbes, sikatoy ‘nanakar unong ed espiritu.’ (Gal. 5:16) Sankanonot toy pankaabigan na arum diad amin ya ginawa to. Say On to et On!
KASIN SAY ON MO ET ON?
Diad panaon tayo, normal labat ed totoon agmanbibilay ed prinsipyoy Biblia ya agda toorey sipan da anggano say rason et melag met labat a problema odino biglan walay mas labay dan gawaen. Diad negosyo, say “on” et aliwan lanang ya “on” anggano wala ni kasulatan. Parad dakel natan, say pankasal et aliwa lan legay bilay ya paknaan. Dakel so mandidiborsyo tan paneknek itan ya parad sikara et ag-importante imay sipanan da kanian mapmainomay dan pultoten.—2 Tim. 3:1, 2.
Sika ey? Kasin say On mo et On? Tua, singa abasa tayod gapo na sayan artikulo, ompan no maminsan et kaukolan mon kanselaen so sakey ya appointment aliwan lapud manguman-uman so nonot mo, noagta lapud wala ray situasyon ya agmo nakontrol. Balet bilang Kristiano, no walay imbagam odino insipan mo, gawam so anggaay nayarian mon tooren itan. (Sal. 15:4; Mat. 5:37) No ontan, nanengneng na totoo ya napanmatalkan ka, totooren moy salitam, tan lanang ya katuaan so ibabagam. (Efe. 4:15, 25; Sant. 5:12) No ontan so reputasyon mo, mas ondengel irad sika no ipulong mod sikara so Panarian na Dios. Kanian seguroen tayon say On tayo et talagan On!
^ ***w14 5/1 p. 10-12 Sarag Mon Labanay Tukso!***
Sarag Mon Labanay Tukso!
“Anggapoy planok ya onnengneng ed pornograpiya. Balet nen nan-Internet ak, walay nan-pop up. Biglan walay pinmaway, tan bastak labat itan in-click.”—CODY.
“Walay magangganan katrabahok ya flirt ed siak. Aminsan et itatagar to ak ya onlad hotel ta ‘manggalaw’ kami kuno. Antak lan tampol no antoy labay ton nagawa.”—DYLAN.
“SARASARAG kon labanan so anggan anto, puera labat so tukso.” Ipapanengneng na saya no panon ya ipapasen na arum so tukso—diad tua et panlikliketan da itan. Balet say arum et ipapasen dan say tukso et sakey a kalaban ya labalabay dan natalo. Parad sika ey? No walay tukso, kasin manpatalo ka odino labanan mo?
Siempre, aliwan amin ya tukso et manresultad baleg iran problema. Singa bilang, no manda-diet ka, agmet naderal so bilay mo no mangan kay sakey ya slice na cake. Balet no agmo labanay arum ya pakatuksoan—lalo la no manresultad seksual ya imoralidad—makapaermen iray resulta. Oniay pasakbay na Biblia: ‘Say mikalugoran et andian na pakatalos; samay manggawa ed satan so mamagbag ed dili a kamarerwa to.’—Uliran 6:32, 33.
No biglan nipaarap kad tukson manggaway imoral, antoy nepeg mon gawaen? Oniay ebat na Biblia: “Linawa na Dios a napasanto kayo, ya arawian yo so pilalawanan; a nepeg ya amtaen na kada sakey ed sikayo no panon ton kontrolen so laman ton dili diad kasantosan tan kagalangan.” (1 Tesalonica 4:3, 4) Panon kan nawalaan na ontan ya determinasyon? Imanoen so taloran makatulong ya step.
Step 1: Manalwar Kad Nenengnengen Mo
No onnenengneng kad makapaakit iran litrato, bilayen to ray makapuy a pilalek. Pinaneknekan nen Jesus ya walay koneksion na pakanengneng tan pampilalek, oniay pasakbay to: “Siopaman a naynay ya onlilinggis ed sakey a bii tekep na pampilpilalek ed sikato et akikalugoran la ed sikato dia ed puso to.” Oniay impaseseg to panamegley na sakey ya ilustrasyon: “Natan, no say kawanan a matam so sengegan na pankakasalanan mo, sukit mo itan tan ibantak mo.” (Mateo 5:28, 29) Antoy naaralan tayo? Pian nalabanay tukso, kaukolan ya mabiskeg so determinasyon tayo tan agtayo onnenengneng ed makapatukso iran bengatla.
Pian iyilustra: Imadyin mo pan apasikmatan moy makasileng ya liwawa na panag-welding. Ituloy mo ni kasin nengnengen itan? Siempre andi! Ibeneg mo itan odino pepetan moy matam pian agka nabulag. Ontan met, no walay napasikmatan mon imoral iran bengatla—diad saray babasaen, babantayan, odino mismon too—ipaliis mon tampol so matam. Protektaan moy nonot mo pian agnarutakan. Oniay imbaga nen Juan, ya datin na-addict ed pornograpiya: “No walay nanengneng kon makapaakit ya bii, kaslakan et labay kon nengnengen lan nengnengen. Kanian puersaen kon ipaliis so matak, tan ibagak ed sarilik: ‘Manpikasi kad si Jehova! Kaukolan moy manpikasi, natan la!’ Kayarik ya manpikasi, kalkalna met lan naandi pilalek ko.”—Mateo 6:9, 13; 1 Corinto 10:13.
Imanoen met so imbaga na matoor a lakin si Job: “Panon sirin so inengneng ko ed sakey a birhen?” (Job 31:1) Agta maabig no ontan met so gawaen tayo?
Salien iya: No walay apasikmatan mon imoral iran bengatla, tampol mon ipaliis so matam. Aligen so sakey ya managsulat ed Biblia ya impikasi ton: “Yarawim so matamatak ed pannengneng na andi-kakanaan.”—Salmo 119:37.
Step 2: Manalwar Kad Nononoten Mo
Lapud amin tayo et aliwan perpekto, no maminsan et nayarin wala ray makapuy a pilalek tayo. Oniay ibabaga na Biblia: “Nasubok so kada sakey sano sikatoy nasagyat tan natangguyor na dilin pilalek to. Tan say pilalek, sano nanlukon la, iyanak toy kasalanan.” (Santiago 1:14, 15) Panon mon naiwasan so onian situasyon ya mair-irap a takasan?
No wala ray makapuy a pilalek mo, tandaan mo ya walay nagawaan mo. Labanan mo iratan. Ekal mod nonot mo. Iwasan moy pampantasya ed imoral iran bengatla. Oniay imbaga nen Troy, ya na-addict ed pannengneng na pornograpiya diad Internet: “Nansagpotan kon ekalen ed isip ko iray makapuy iran kanonotan diad impanpokus kod saray positibon bengatla. Aliwan mainomay. Aminpigan naulit ko itan. Balet naaralan ko lanlamang ya kontrolen so nonot ko.” Oniay imbaga nen Elsa, ya nilabanan toy tukso nen tinedyer ni: “Naynay ak ya busy tan manpipikasi ed si Jehova, kanian alabanan ko ray makapuy ya kanonotan.”
Salien iya: No natutukso kan mannonot na imoral iran bengatla, tunda kan tampol tan manpikasi. Nalabanan mo ray makapuy a kanonotan no panoen moy isip mo na “amin a bengatlan tua, amin a bengatlan galgalangen, amin a bengatlan matunong, amin a bengatlan masimpit, amin a bengatlan managyat na panangaro, amin a bengatlan narerengelan a positibo, amin a bengatlan maong tan amin a bengatlan makapadinayew.”—Filipos 4:8.
Step 3: Manalwar Kad Gagawaen Mo
No maniiba so pilalek, tukso, tan pankanawnawa, mainomay lay panggawa na aliwa. (Uliran 7:6-23) Panon mon napaliisan itan?
Oniay makabat ya simbawa na Biblia: “Say masimpit [o marunong] a too nanengneng to so mauges, tan iyamot to so inkasikato; balet say karaklan ontuloy, tan manlikna nipaakar ed sikato.” (Uliran 22:3) Kanian manalwar kad gawaen mo. Isip mo no anto ray situasyon a nayarin panlapuan na problema, tan paliisan iratan. (Uliran 7:25) Oniay imbaga nen Filipe, ya alabanan toy inka-addict tod pornograpiya: “Inyan koy computer na pamilya mi diad pasen ya nanengneng na amin, tan nanpa-install ak met na Internet filter. Tan mani-Internet ak labat no wala ray makakanengneng.” Ontan met so imbaga nen Troy, ya abitlad gapo: “Iiwasan koy manbantay na makapaakit iran pelikula tan miulop ed saray totoon bulgaran so tongtongan da nipaakar ed sex. Agko labay ya ipeligroy sarilik.”
Salien iya: Matuan usisaen iray kakapuyan mo, tan iplanom la no panon mon iwasan iray situasyon ya posiblin pakatuksoan mo.—Mateo 6:13.
AGKA ONSUSUKO!
Panon to no ginawam lay anggaay nayarian mo, balet ta atukso ka nin siansia? Agka nadidismaya tan agka onsusuko. Ibabaga na Biblia ya: “Say maptek a too nipasag [o natumba] a maminpito, tan ombangon lamet.” (Uliran 24:16) On, papasesegen itayo na Ama tayod tawen ya “ombangon.” Awaten mo kasi so maaron tulong to? Agka sirin ontutundan manpikasid sikato. Pansagpotan moy nawalaan na pananisia diad panaral na Salita to. Pabiskeg moy determinasyon mon onatendid saray Kristianon pantitipon. Ipapusom so pormisa na Dios: “Pabiskegen ta ka naani; on, tulongan ta ka.”—Isaias 41:10.
Oniay imbaga nen Cody, ya abitlad gapo: “Talagan nansagpot ak ya maong pian nalabanan koy bisyok ya pornograpiya. Wala ray panaon ya naulit ko iratan, balet diad tulong na Dios et alabanan kon siansia.” Oniay imbaga nen Dylan, ya abitla met ed gapo: “No gagalaen ko et mainomay ko komoy mi-sex ed samay katrabahok. Balet mapekder kon imbagad sikato ya ‘Andi!’ Balibalin talagay liknaan no malinis so konsiensiam. Balet say mas importante, amtak ya apaliket koy Aman Jehova.”
No determinado ka tan labanan moy tukso, seguradon napaliket mo met so Dios!—Uliran 27:11.
[Paimano ed leksab]
Sinalatan iray ngaran ed sayan artikulo.
[Litrato ed pahina 11]
No makanengneng kay imoral iran bengatla, ipaliis moy matam
[Litrato ed pahina 11]
No wala ray makapuy ya nononoten mo, tunda ka tan manpikasi
[Litrato ed pahina 12]
“Mani-Internet ak labat no wala ray makakanengneng”
^ ***w14 4/15 p. 19-20 Anggapoy Makapanlingkor ed Duaran Katawan***
na amam, tan agmo ikaindan so pamatunong nen inam.” (Uli 1:8) Labay nen Jehova ya wadtan so duaran ateng ya mangigiya tan mangibangat ed ananak da. (Uli. 31:10, 27, 28) No inagew-agew ya narerengel na ananak ed atateng da so nipaakar ed si Jehova tan nanenengneng da ran manlilingkor ed sikato, aligen day alimbawa ra.
AG-IILALOAN IRAN RESULTA
8 Iisipen met na dakel ya mana-abroad iray posiblin problema, balet maslak et agda naiisip no panon ya naapektoay pamilya ra no onarawi ra. (Uli. 22:3) Kaalis nen Marilyn, diman to alikna ya ansakisakit so makaarawid pamilya. Ontan met so alikna na asawa tan anak to. Mabetbet ya itetepet nen Jimmy ed sikato nen ugaw ni, “Akin et tinaynanan mo ak?” Say plano nen Marilyn ya pigaran bulan labat ya man-abroad et nagmaliw ya pigapigaran taon, tan naaburido ed naimano ton impanguman na pamilya to. Agla labay nen Jimmy so mitongtong ed sikato, tan arawi lay liknaan to. Oniay maer-ermen ya imbaga nen Marilyn: “Agto ak la inaro.”
9 No say atateng tan ananak et agsaniba bilang pamilya, naapektoay emosyon tan moralidad da. Mas grabe so epekto no say ateng et inmarawi nen ugugaw ni ray ananak to tan abaybayag ya naandi. Impaliwawa nen Marilyn ed si Jimmy ya say gagawaen to et para lanlamang ed pankaabigan to. Balet say pakalikna nen Jimmy et pinaulyanan nen nanay to. Nen unaan et agto labay ya onalis si Marilyn. Balet kada onsempet si nanay to, agto la labay ya wadman. Parad si Jimmy, anggapo lay kanepegan nen nanay to ya aroen tan unoren. Ontan so kaslakan ya nalilikna na anak ya nan-abroad so ateng to.—Basaen so Uliran 29:15.
10 Pian naala nen Marilyn so liknaan nen Jimmy, papawitan toy kuarta tan regalo. Balet ta amoria ton iyaarawi to laingey liknaan na anak to. Agto nalilikas ya ibabangat ton mas aroen toy materyal nen say pamilya da tan si Jehova. (Uli. 22:6) “Agka la dia ompapawil,” so kuan nen Jimmy ed sikato. “Mangipawit ka labat.” Diman amoria nen Marilyn ya agto napabaleg so anak to panamegley labat na sulat, tawag, o video chat. Inkuan to: “Agmo nalakap o naangoban so anak mo diad Internet.”
11 Naapektoan met so relasyon nen Marilyn ed si Jehova tan ed asawa ton si James. Diad sakey simba, sakey agew labat odino kulang ni so pakakapilimog tod kongregasyon, tan kaukolan ton resistian so panedesdes na amo to ya malabay ya misekso ed sikato. Lapud agda napantongtongan nen James iray problema da, sananey so napangibabagaan da, kanian pareho iran akagawa lawari na imoralidad. Amoria nen Marilyn ya anggano ag-ira akikalugoran, agda nauunor so kuan na Biblia ya nepeg dan iter so emosyonal tan seksual ya pankaukolan na balang sakey. Lapud nanarawian ira, agda niiter so panaon tan atension ya manepeg labat a panliketan na sanasawa. (Kanta nen Sol. 1:2; 1 Cor. 7:3, 5) Tan ag-ira makapandayew ya saniba ed si Jehova, kaibay anak da. “Nen arengel kod kombension ya importante so panagdayew na pamilya pian makaliktar itayod baleg ya agew nen Jehova, amoriak ya kaukolan ko lay onsempet,” so kuan nen Marilyn. “Kaukolan kon pabiskegen lamet so espiritualidad ko tan say pamilyak.”
MAONG TAN MAKAPUY YA SIMBAWA
12 Nandurumay reaksion na totoo ed desisyon nen Marilyn ya onsempet la. Sikatoy kinomendaan na saray elder ed kongregasyon tod abroad lapud pananisia tan pakpel to. Balet aliwan ontan so ginawa na arum ya kapara ton nan-abroad met. Imbes ya aligen day maong ya alimbawa to, didismayaen da. “Ompawil ka met lanlamang dia,” so kuan da. “Antoy pambilay yo ey no onsempet ka?” Imbes ya pakapuyen tayoy liknaan na arum, nepeg tayon ‘panonotan iray malangwer a bibii ya aroen da iray kaasawaan da tan aroen da iray anak da, a mankimey irad abung da,’ diad dilin abung da, “pian agpansalitaan na mauges so salita na Dios.”—Basaen so Tito 2:3-5.
13 Dakel ed saray mana-abroad so binmaleg ed kultura ya importantin maong so tradisyon tan responsabilidad ed pamilya, lalo la ed atateng. Kanian kaukolan so mabiskeg ya pananisia pian niyuna na sakey a Kristiano so pamaliket ed si Jehova, aliwan say labay na pamilya to.
14 Konsideraen so agawad si Carin: “Nen inyanak koy Don, wala kamid abroad
^ ***w14 5/15 p. 12-15 Iyaplika so Golden Rule Diad Ministeryom***
3 Mabetbet tayon ipapatnag so Golden Rule diad pidedeneng tayod saray agagi. Balet ag-imbaga nen Jesus ya say pangipatnagan labat ed satan et diad saray kapananisiaan tayo. Diad tua, imbaga to itan nen ipapaliwawa to no panon tayon tratoen so amin, anggan saray mamubusol ed sikatayo. (Basaen so Lucas 6:27, 28, 31, 35.) No papasesegen itayo nen Jesus ya ipatnag so Golden Rule ed saray kabusol tayo, agta mas nepeg ya ipanengneng tayo itan ed saray napupulongan tayod teritorya—a dakel ed sikara et “walaan na dugan kipapasen na puso parad bilay ya andi-anggaan”?—Gawa 13:48.
4 Pantongtongan tayo natan so apatiran tepet ya nonoten tayo no manpupulong tayo: Siopa ray nakakatongtong ko? Iner ko ra nakakatongtong? Kapigan so sankaabigan ya panaon a pakapitongtong kod sikara? Panon so pitongtong kod sikara? Makatulong irayan tepet pian nikonsidera tayo so liknaan na saramay pupulongan tayo tan niyadaptay paraan na pitotongtong tayo.—1 Cor. 9:19-23.
SIOPA RAY NAKAKATONGTONG KO?
5 Kada toon nakatongtong tayod ministeryo et indibidual ya walay sarili ton problema tan situasyon ed bilay. (2 Awa. 6:29) No ipupulong moy maong a balita ed sakey ya too, tepetan moy sarilim: ‘No siak so walad kipapasen na sayan too, antoy labay kon pantrato to ed siak? Kasin labay ko ya husgaan to ak anta agto ak met ni kabat? Odino labay kon kabaten to ak ni?’ Ontulong irayan tepet pian napanonotan itayon tratoen so unabung unong ed situasyon to bilang indibidual.
6 Anggapo tay toon labay toy nahusgaan. Alimbawa, bilang Kristiano et gagawaen tayoy anggaay nayarian tayon iyaplika so simbawa na Biblia ya ‘naynay komon a maabig iray salita tayo.’ (Col. 4:6) Balet lapud agtayo perpekto, no maminsan et wala ray nibaga tayon pagbabawian tayo lanlamang. (Sant. 3:2) Kanian no akapansalita tayoy ansakit ed sakey ya too, nayarin lapud aliwliway agew tayo, agtayo labay ya isipen ton tampol ya anggapoy respeto odino konsiderasyon tayo. Ilaloan tayon talosan toy situasyon tayo. Agta nepeg ya talosan tayo met so arum?
7 No walay nakatongtong mod ministeryo ya singa mapaspasnok, agta maabig no talosan mo no akin ya onmay reaksion to? Ompan nanairapan ed trabaho o diad eskuelaan. Odino ompan walay graben sakit to. Dakel ya unabung ya mapaspasnok nen unaan et dinmengel met lanlamang lapud mauyamo tan marespeto iramay Tasin akatongtong da.—Uli. 15:1; 1 Ped. 3:15.
8 Diad ministeryo, nanduruman klase na totoo so nakakatongtong tayo. Alimbawa, diad imbebeneg iran taon, masulok lan 60 ya eksperiensya so ni-publish diad serye ed Panag-bantayan ya “Uumanen na Biblia so Bilay.” Arum ed saray totoon nabasa tayo ditan et datin matakew, buanges, membro na gang, o drug addict. Wala met iray datin politiko, lider na relihyon, odino indibidual ya masyadon akapokus ed propesyon da. Say arum et datin imoral so kabibilay da. Balet dinengel da so maong a balita, inawat day panangiyaral na Biblia, inuman day kabibilay da, tan nagmaliw iran lingkor na Dios. Kanian agtayo iisipen ya wala ray totoon agbalot ondengel ed mensahe na Panarian. (Basaen so 1 Corinto 6:9-11.) Imbes, isipen tayon napakiwas na maong a balita so “amin a klase na totoo.”—1 Cor. 9:22.
INER KO RA NAKAKATONGTONG?
9 Diad ministeryo, iner tayo nakakatongtong iray totoo? Maslak et diad abung da. (Mat. 10:11-13) Labay tayon respetoen na arum so abung tan saray kayarian tayo, ta importante iratan ed sikatayo. Labay tayon walay deen tan seguridad diad abung tayo. Nepeg tayo met sirin ya ipanengneng so respeto ed arum. Diad panagkabkaabungan, maabig no isipen tayo no panon tayon nipanengneng so respeto ed abung da.—Gawa 5:42.
10 Dakel lay krimen ya nagagawa natan, kanian kaslakan et masuspetsa la ray totoo. (2 Tim. 3:1-5) Agtayo sirin manggagaway pansuspetsaan da. Singa bilang, no tinmoktok tayod puerta na abung balet anggapoy ompaway, ompan onsiim tayod bintana odino onliber tayo pian anapen so akan-abung. Diad lugar yo, agkasi onsyodot so akan-abung no nanengneng ton ontay gagawaen yo? Anto kasi isipen na saray kakaabay? Tua, nepeg tayon pulongan so amin ya totoo. (Gawa 10:42) Labalabay tayon inabang so balibalin mensahe, tan maong so motibo tayo. (Roma 1:14, 15) Anggaman ontan, agtayo manggagaway pakasyodotan na saray totood teritorya tayo. Insulat nen apostol Pablo: “[Agtayon] balot manggagawa na antokaman a pakatiroran, pian anggapoy naromog a pakabalawan ed ministeryo [tayo].” (2 Cor. 6:3) No ipanengneng tayoy respeto ed abung tan kayarian na totood teritorya tayo, nayarin nasagyat ira ed katuaan.—Basaen so 1 Pedro 2:12.
KAPIGAN KO RA KATONGTONGEN?
11 Sikatayo ran Kristiano et busy. Pian nagawaan tayo ray obligasyon tayo, amta tayo no anto ray nepeg tayon iprayuridad, tan iplaplano tayon maong so eskedyul tayo. (Efe. 5:16; Fil. 1:10) Nadismaya itayo no walay biglan nagawa tan naderal so eskedyul tayo. Kanian naapresya tayo no respetoen na arum so eskedyul tayo tan talosan da ya daiset labat ya panaon so niiter tayod sikara. Panon itayon natulongan na Golden Rule pian nipanengneng tayoy respeto ed eskedyul na arum?
12 Nepeg tayon amtaen no antoy sankaabigan ya oras ya pitongtong ed saray unabung. Diad teritorya tayo, kapigan maslak ya nasabian tayo ray totoo? Kapigan ya mas walay panaon dan ondengel? Maabig no i-adjust tayoy eskedyul tayo pian nakatongtong tayo rad ontan iran oras. Diad arum a lugar, mas mabunga so mankabkaabungan no ngarngarem o medyo labi la. No ontan so situasyon ed teritorya yo, kasin sarag yon iyeskedyul so pampulong ed ontan iran oras? (Basaen so 1 Corinto 10:24.) Seguradon bendisyonan nen Jehova iray sakripisyo tayo pian makapibiang ed ministeryo diad oras ya nasabian tayo ray totoo tan mas walay panaon dan ondengel.
13 Anto ni arum ya paraan pian nipanengneng tayoy respeto ed unabung? No akalmo tayoy toon interesado, pulongan tayo diad epektibon paraan, balet agtayo manbabayag. Ompan walay importantin gawaen to. No ibaga ton busy, ibaga tayon magano ti labat—tan tooren tayo itan. (Mat. 5:37) Antis tayon manpatanir, maabig no tepetan tayo no kapigan tayo nayarin ompawil. Wala ray manangipalapag ya oniay ibabaga da: “Labay koy ombisita lamet. Sarag ton tawagan ta ka o i-text ta ka antis ak ya onla dia?” No i-adjust tayoy eskedyul tayo unong ed eskedyul na unabung, aaligen tayo si Pablo ya ‘agto inanap so pankaabigan ton dili noagta say pankaabigan na dakel, ta pian nilaban ira.’—1 Cor. 10:33.
PANON SO PITONGTONG KOD SIKARA?
14 Imadyin mo pan walay tinmawag ed telepono balet agmo nabosesan. Anta agmo kabat, tetepetan to ka no anto ran panangan so labay mo. Siempre mannonot ka no siopa kasi itan ya too tan no anton talagay labay to. Lapud agmo labay ya pabaingan, mitongtong ka met pero magano labat, tan ompan ipalikas mo ya labay mo lan pultotey tongtongan. Balet, imadyin mo no amay tinmawag et inkabat toy sarili to, imbaga ton say trabaho to et tulongan iray totoo ya mangan na masustansia iran naakan, tan walay importantin impormasyon ya ibaga tod sika. Anganko et ondengel kan maong. Mas labay tayo no diretsaan so pitongtong na totoo ed sikatayo, balet mataktika met. Panon tayon nipanengneng so ontan ya respeto ed saray nakakatongtong tayod ministeryo?
15 Diad dakel ya lugar, kaukolan ya malinew tayon ibagad unabung so gagala tayo. Tua, labay tayon inabang ed sikato so importantin impormasyon ya agto ni amta, balet panon to no agtayo akikabat tan basta ti labat tinepetan na onia: “No sarag mon solusyonan so antokaman ya problemad mundo, antoy solusyonan mo?” Nayarin itepet tayo itan ta labay tayon amtaen no antoy walad nonot to tan ipaarap so tongtongan ed no antoy ibabaga na Biblia. Balet ompan isipen to may unabung: ‘Siopa yan too ay, tan akin et ontay tepet tod siak? Anton talagay labay to?’ Kanian nepeg ya gawaen tayon komportable so liknaan na unabung ed sikatayo. (Fil. 2:3, 4) Panon tayon gawaen itan?
16 Oniay gagawaen na sakey ya ombiabiahen manangasikaso: Kayari ton ibano so unabung tan inkabat so sarili to, iderew toy tract ya Kasin Labay Mon Naamtaan so Katuaan?, ya ibaga to: “Iiter mi yan babasaen diad lugar yo natan. Nabasa dia so anemiran maslak ya itetepet na dakel a totoo. Nia ay so kopya yo.” Naimano na sayan brother ya singa mas relaks iray totoo no ibaga toy gagala to. Kanian mainomay lan ituloy so tongtongan. Insan to la itepet: “Wala tay sakey ed sarayan tepet ya nitepet mo lad sarilim?” No on so ebat na unabung, lukasan na brother so tract tan ipaliwawa to no antoy ibabaga na Biblia ed samay tepet ya pinili na unabung. No anggapo balet so apili to, aman lay brother so manpili na tepet tan ipaliwawa to itan diad paraan ya agnabaingan so katongtong to. Siempre, dakel so paraan pian nigapoy tongtongan. Diad arum a lugar, wala ray tutumboken ya kustombre na panangibano antis mon nibagay pegdat mo. Basta say importante, iyadapta tayoy presentasyon tayo ed paraan ya mas labayen na totoo ed teritorya tayo so ondengel.
LANANG YA IYAPLIKA SO GOLDEN RULE DIAD MINISTERYOM
17 Anto ray naaralan tayon paraan pian niyaplika tayoy Golden Rule diad ministeryo tayo? Tratoen tayo so unabung unong ed situasyon to bilang indibidual. Ipanengneng tayoy respeto ed abung tan kayarian na totood teritorya tayo. Gawaen tayoy anggaay nayarian tayon mibiang ed ministeryo diad oras ya nasabian tayo ray totoo tan mas walay panaon dan ondengel. Iyadapta tayoy presentasyon tayo ed paraan ya mas labayen na totoo ed teritorya tayo so ondengel.
18 Dakel so maabig ya resulta no tratoen tayo ray totood teritorya diad paraan ya labay tayon pantrato na arum ed sikatayo. No maong tan makonsidera itayo, isisindag tayoy liwawa tayo, ipapanengneng tayon iyaaplika tayo ray prinsipyod Biblia, tan niglogloria tayoy Ama tayod tawen. (Mat. 5:16) Nayarin mas dakel so nasagyat tayod katuaan diad paraan na pitongtong tayod totoo. (1 Tim. 4:16) Awaten da man odino andi so mensahe na Panarian, maliket itayo ta amta tayon gagawaen tayoy anggaay nayarian tayo diad ministeryo. (2 Tim. 4:5) Aligen tayoy apostol Pablo, ya insulat ton: “Gagawaen ko so amin a bengatla nisengeg ed maong a balita, ta pian ninabang ko itan ed arum.” (1 Cor. 9:23) Kanian komon et lanang tayon iyaplika so Golden Rule diad ministeryo tayo.
[Tepetepet Parad Panagaral]
^ par. 15 (Roma 16:1-27) Irekomendak ed sikayo si Febe ya agi tayon bii, a sakey a managlingkor ed kongregasyon a walad Cencrea, 2 ta pian sikatoy awaten yo ed Katawan diad paraan a manepeg ed saray masanto, tan sikatoy tulongan yo diad antokaman a nakaukolan to ed sikayo, ta sikatoy nagmaliw met a manangiyagel na dakel, on, pati siak a mismo. 3 Ikomustaan yo ak ed si Prisca tan si Aquila a kaibak a komikimey ed si Kristo Jesus, 4 ya inrisga day bilay da parad siak, a diad sikara et aliwan siak labat so misasalamat noagta amin met a kongregasyon na nasyones; 5 tan ikomustaan yo ak ed kongregasyon a walad abung da. Ikomustaan yo ak ed si Epeneto ya inad-arok, ya unonan bunga ed Asia parad si Kristo. 6 Ikomustaan yo ak ed si Maria, a nansagpot a maong parad sikayo. 7 Ikomustaan yo ak ed si Andronico tan si Junias a kakanayon ko tan kakaibak a nipriso, a lalakin kabkabat diad limog na saray apostol tan mas abayag la nen siak ya akikasakey ed si Kristo. 8 Ikomustaan yo ak ed si Ampliato ya inad-arok ed Katawan. 9 Ikomustaan yo ak ed si Urbano a kaiba tayon komikimey ed si Kristo, tan si Estaquis ya inad-arok. 10 Ikomustaan yo ak ed si Apeles, a sakey a matoor ed si Kristo. Ikomustaan yo ak ed saramay walad sankaabungan nen Aristobulo. 11 Ikomustaan yo ak ed si Herodion a kanayon ko. Ikomustaan yo ak ed saramay walad sankaabungan nen Narciso a walad dapag na Katawan. 12 Ikomustaan yo ak ed si Trifena tan si Trifosa, a bibiin mansasagpot ed Katawan. Ikomustaan yo ak ed si Persis ya inad-aro tayo, ta sikatoy nansagpot a maong parad Katawan. 13 Ikomustaan yo ak ed si Rufo a sakey a pinili na Katawan, tan say ina to ya ipapasen ko met ya inak. 14 Ikomustaan yo ak ed sikara di Asincrito, Flegonte, Hermes, Patrobas, Hermas, tan saray agagin kakaiba ra. 15 Ikomustaan yo ak ed si Filologo tan si Julia, si Nereo tan say agi ton bii, tan si Olimpas, tan say amin a masanton kakaiba ra. 16 Ibano yo so sakey tan sakey diad panamegley na masanton angob. Manpapakomusta ed sikayo so amin a kongregasyon nen Kristo. 17 Natan et bilinen ta kayo, agagi, a manimano kayon maong ed saramay pansesengegay inkaapag-apag tan saray kipapasen a pansesengegay iyarawi ed pananisia a sumlang iratan ed bangat a naaralan yo, tan paliisan yo iratan. 18 Ta saratan a klase na totoo et ariripen na saray mismon eges da, aliwan si Kristo a Katawan tayo; tan diad maamoyot a panagsalita tan alablabas a panangirayew et papalikdoen da so kapusoan na saray andiay-kaugsan. 19 Ta naiimano na amin a matulok kayo. Kanian manliliket ak lapud sikayo. Balet labay ko a magmaliw kayon marunong nipaakar ed maong, balet anggapoy amta nipaakar ed mauges. 20 Ta say Dios a mangiiter na deen et magano to lan mekmeken si Satanas ya igatin-gatin yo. Niwala komon ed sikayo so agnaparaan a kaabigan na Katawan tayon Jesus. 21 Manpapakomusta ed sikayo si Timoteo a kaibak a komikimey, ontan met si Lucio tan si Jason tan si Sosipatro a kakanayon ko. 22 Siak, si Tercio, ya angisulat ed saya, et mangokomusta ed sikayo diad Katawan. 23 Si Gayo, a manasangkaili ed siak tan ed interon kongregasyon, et manpapakomusta ed sikayo. Manpapakomusta met ed sikayo si Erasto a lingkor ed syudad, ontan met si Cuarto ya agi to. 24 —— 25 Say Dios a makayarin mamabiskeg ed sikayo unong ed maong a balitan iyaabawag ko tan ed panagpulong nipaakar ed si Jesu-Kristo, a mitunosan ed niparungtal a sagradon sekreto ya inyamot ed abaybayag a panaon 26 balet natan et niparungtal la tan nipakabat la ed limog na amin a nasyones diad panamegley na mapropetikon kasulatan unong ed ganggan na andi-anggaan a Dios pian nisagyat so katutulok lapud pananisia; 27 say Dios, a sikato labat so marunong, so nigloria komon ed andi-anggaan diad panamegley nen Jesu-Kristo. Amen.